  
 Province of the

EASTERN CAPE

EDUCATION

**DIRECTORATE SENIOR CURRICULUM MANAGEMENT (SEN-FET)**

**HOME SCHOOLING: NOTES**

ISIXHOSA ULWIMI LOKUQALA OLONGEZELELWEYO (FAL) Ibanga:12

ISIFUNDO: UHLALUTYO LWEDRAMA: INZALA YAMARHAMBA: NGU NDODA MLOKOTI

**ISIXHOSA LITERATURE STUDY GUIDE: IBANGA 11**

**“iNZALA YAMARHAMBA”**

**ITHEYIBHILE YESIQULATHO**

|  |  |  |
| --- | --- | --- |
| **INOMBOLO YESAHLUKO** | **UMXHOLO** | **IPHEPHA** |
|  | **Itheyibhile yesiqulatho** | 1-2 |
| **ISAHLUKO 1** | **Intshayelelo eya kubafundi** | 2-5 |
| **ISAHLUKO 2** | **2.1. Amagqabantshintshi ngephepha lesiBini:** | 5 |
|  | * Imiyalelo eya kubafundi malunga nephepha lesiBini | 5 |
|  | * Ubume bephepha lesibini | 6-7 |
|  | 2.2. Ingcaciso ngemibuzo yoncwadi. | 8 |
|  | * 1. Okulindelwe ngabavavanyi nakumfundi xa ephendula imibuzo kweli phepha. | 8 |
|  | * 1. Uluhlu lwamagama asetyenziswa kwimibuzo. | 9 |
| **ISAHLUKO 3** | **Uhlalutyo lweDrama** | 10 |
|  | 3.1. Iindidi zedrama | 10-13 |
|  | * 1. Amagqabantshintshi ngombhali | 13-14 |
|  | * 1. Ingcaciso ngesihloko neqweqwe lale Drama | 14-15 |
|  | * 1. Isishwankathelo sebali. | 16-17 |
|  | * 1. Imiba ebalulekileyo nemayiqwalaselwe xa kufundwa iDrama | 16 |
|  | * 1. Isakhiwo nesakhiwana | 17-25 |
|  | * 1. Impixano | 26-29 |
|  | * 1. Abalinganiswa | 30-38 |
|  | * 1. Ingxoxo, intshukumo nezalathisi zeqonga | 38-41 |
|  | * 1. Umxholo | 42-43 |
|  | * 1. Imixholwana | 44 |
|  | * 1. Umongo | 45 |
|  | * 1. Umyalezo | 45 |
|  | * 1. Imfundiso | 46 |
|  | * 1. Ulwimi nesimbo | 46 |
|  | * 1. Isimo sentlalo kunye nemvelaphi | 47-49 |
|  | * 1. Isiphelo | 50 |
|  | * 1. Isigqebelo | 51 |
|  | * 1. Ezinye izafobe ezifumaneka kwiDrama | 52 |
|  | * 1. Ukulandelelana kweziganeko eziqhubeka kule Drama | 52 |
| **ISAHLUKO 4** | **Isishwankathelo seDrama ngokwendima**:  Indima 1-6 | 53-60 |
| **ISAHLUKO 5** | **Uvavanyo**  Imizekelo yemibuzo neempendulo. | 60-77 |
|  | Incwadi ezisetyenzisiweyo | 77 |
|  | **Imibuzo ejoliswe kubafundi ngesi sikhokelo** | 78-79 |

**ISAHLUKO 1: INTSHAYELELO EYA KUMFUNDI**

**1.1 Bhota mfundi webanga le-12**

Esi sisikhokelo sokufunda soncwadi esibizwa ngokuba yiMind the Gap esenzelwe ukuncedisana nawe mfundi xa ulungiselela iimviwo zakho zebanga le-12 ukuphela konyaka.

Amaphepha eemviwo zolwimi lokuqala Olongezelelweyo mathathu: Iphepha lokuqala: Ukusetyenziswa kolwimi ngokusemxholweni, Iphepha lesi-2: Uncwadi, Iphepha lesithathu: Ukubhala.

Iphepha lesi-2, Uncwadi luquka ukufundwa kwezi ncwadi zilandelayo: iNoveli, iDrama, Amabali amafutshane kunye neMibongo.

Esi sikhokelo sokufunda soncwadi kulwimi lwesiXhosa Lokuqala Olongezelelweyo sizakugxila kwiDrama kuphela.

Esi sikhokelo sigxile kwiDrama emiselweyo yesiXhosa yebanga le-12 ethi “Inzala YamaRhamba” ebhalwe nguM. Mlokoti.

**1.1.1 Indlela yokusebenzisa esi sikhokelo.**

Kwesi sikhokelo kufumaneka oku kulandelayo:

• Iingcebiso ezisi-7 eziphambili zokufunda.

• Omawukwenze ngomhla wokubhala iimviwo.

• Amagqabantshintshi ngephepha lesibini.

* Imiyalelo eya kuwe mfundi efumaneka kwiphepha loviwo.

• Ingcaciso ngemibuzo emifutshane nendlela yokuyiphendula.

• Okulindelwe ngabavavanyi kumfundi xa ephendula imibuzo yeli phepha.

• Uluhlu lwamagama asetyenziswa xa kubuzwa imibuzo.

* Ingcaciso ngedrama

• Amagqabantshintshi ngombhali.

• Intsingiselo yesihloko sedrama.

• Isishwankathelo sebali.

• Isakhiwo sedrama, (intshayelelo, ukukhula kwempixano, uvuthondaba, uyondelelwano lwezinto/ukujiya kwebali/ ukusombuluka kwezinto nesiphelo, uphuphelo (ihint ngento eseza kwenzeka), okukhumbuza ngesiganeko ebesikhe sadlula.

* Ukuzotywa kwabalinganiswa.
* Indima yombalisi/ unobalisa- umlinganiswa / uluvo lwakhe.
* Umxholo, umxholwana, umongo, umyalezo nemfundiso
* Imvelaphi nesimo sentlalo –ngokunxulumene nomlinganswa nomxholo.
* Imo nethowuni / imvakalozwi.
* Isigqebelo / isiphelo esisisothuso.

|  |  |  |  |  |  |
| --- | --- | --- | --- | --- | --- |
| **Ringer** | Nika ingqalelo ekhethekileyo. | Umzekelo | Imizekelo yemisetyenzana | **Workflow** | Ukulandelelana kwemiyalelo. |
| Light Bulb vector pictogram. Illustration style is flat iconic smooth blue symbol on a transparent background. | Iingcebiso ezikuncedisa ukuba ukhumbule isigama esithile ukuze ukwazi ukusombulula ingxaki. |  | Imisetyenzana enemibuzo emayiphendulwe. | Uvavanyo | Jonga kwimibuzo yokuzilungiselela. |

* Ingxoxo/ intshukumo nezalathiso zaseqongeni.
* Unxulumano phakathi kwengxoxo yababini / incoko yoyedwa kunye nesiganeko.
* Isigqebelo.
* Ukulandelelana kweziganeko
* Isishwankathelo sedrama ngokweendima nemiboniso.
* Imizekelo yemibuzo emifutshane.
* Amanqakwana okuncedisa umfundi.
* Iincwadi ezisetyenzisweyo

*Jonga ezi simboli kwesi sikhokelo sokufunda uncwadi*




* 1. **Iingcebiso ezisi-8 eziphambili zokufunda:**
     1. Cwangcisa ukufunda kwakho ngendlela elula ngokuthi uwohlule umsebenzi wakho ngokweziqendu,
     2. umzekelo ukuzotywa kwabalinganiswa, impixwano, isimo sentlalo njalo njalo. Oku kuya kukunceda

ukuba uqeqeshe ingqondo yakho igxile.

* + 1. Thabatha imizuzwana uphumle emva kokufunda isiqendu phambi kokugqithela kwesinye.
    2. Qinisekisa ukuba zonke izixhobo zakho zokufunda ziphelele phambi kokuba uqalise, umzekelo: ipensile, usiba lokubhala, amaphepha okubhalela njalo njalo.
    3. Zithembe ngesiqu sakho, loo nto iya kukunceda ukuba ingqondo yakho igcine zonke iinkcukacha zokufundileyo.
    4. Ingqondo ifunda lula xa kusetyenziswe imibala kunye nemifanekiso. Zama ukuyisebenzisa kangangoko unakho.
    5. Ukuphindaphinda oko ukufundileyo kuya kuba sisitshixo sokukhumbula iinkcukacha zokufundileyo. Qhubekeka nokuphindaphinda umsebenzi owufundileyo kude kube lula ukuwukhumbula.
    6. Fundisa omnye umntu / ugxa wakho le nto uyifundileyo, ukuze ukwazi ukuyikhumbula lula. Iya kukunceda into yokufunda amanqakwana akho okuzihlaziya ngokukhwaza/ ngokuvakalayo. Ukufunda amanqakwana akho okuhlaziya ngokuvakalayo.
    7. Ukulala ngokwaneleyo ebusuku, utye ukutya okusempilweni nokusela amanzi zizinto eziyimfuneko kwingqondo yakho. Ukufundela iimviwo kufana nokuzilolonga kwaye kufuneka ube ukulungele ngokwasemzimbeni, emoyeni nasengqondweni.
  1. **Omawukwenze ngomhla wokubhala iimviwo**

1.3.1 Qinisekisa ukuba uza nazo zonke izixhobo zokubhala ezifana nepenisile, usiba lokubhala, njalo njalo. Qaphela: ukuba isazisi sakho usiphethe kunye neleta yakho echazayo ukuba uvumelekile ukuba uchophele iimviwo. Fika ngexesha elifanelekileyo kwigumbi lokubhalela, umzekelo iyure phambi kokuba ziqale iimviwo.


* + 1. Yiya kwigumbi langasese phambi kokuba uhlalele iimviwo ukuze ungachithi ixesha ngokuphuma sele ziqalile iimviwo.
    2. Yazi phambi kokuba ubhale ukuba yeyiphi incwadi oyiphendulayo kuwo onke amaCandelo kweli phepha lesi -2 loncwadi. Sebenzisa imizuzu elishumi ufunde imiyalelo ngokuchanekileyo.
    3. Wufunde umbuzo ngamnye ngokuwuqonda, wandule ukuwahlulahlula ukuze uqiniseke ukuba uyayiqonda into ebuziweyo. Jonga amagama angundoqo embuzweni ukuze akuncede ukuphendula umbuzo. Ukuba umbuzo awuwuphendulanga ngokuchanekileyo awusayi kufumana manqaku. Uza kufumana uluhlu lwesigama esisetyenziswa xa kubuzwa imibuzo kwiphepha le-10 kwesi sikhokelo sokufunda.
    4. Sebenzisa ixesha lakho ngokuchanekileyo njengoko ucetyisiwe kwiphepha loviwo. Qala ngowona mbuzo ocinga ukuba uyawazi kodwa uwunombole njengoko unjalo kwiphepha loviwo. Qwalasela amanqaku ombuzo ngamnye ukuze ukwazi ukuphendula ngokomthamo olindelekileyo, umzekelo: umthamo wombuzo onenqaku elinye awulingani nomthamo wombuzo onamanqaku amabini/ mathathu.
    5. Ingqondo yakho mayihlale izinzile ngalo lonke ixesha nokuba ngaba kukho umbuzo okunika ubunzima xa uqala ukuwujonga kuba kusenokubakho ukunxulumana komnye umbuzo obusele udibene nawo. Xa uxakiwe ngumbuzo, gqitha ukuze ubuyele kuwo ukuba ixesha liyakuvumela. Zama ukuphendula yonke imibuzo kangangoko unakho.
    6. Bhala ngokucocekileyo, ngokucacileyo, ngocoselelo nangokulandelelana ukuze kube lula kubakorekishi ukufunda iimpendulo zakho.

****

**ISAHLUKO 2**

**2.1 AMAGQABANTSHINTSHI NGEPHEPHA LESIBINI:**

Ubude bexesha lokubhala eli phepha ziiYure ezi**MBINI (2)**. Umviwa kulindeleke ukuba aphendule **IMIBUZO EMIBINI** kwimibuzo ebuziweyo kwiphepha.

**IMIYALELO EYA KUMFUNDI**

**QAPHELA OKU KULANDELAYO MFUNDI:**

**IMIYALELO NENGCACISO**

1. Funda le miyalelo ngenyameko phambi kokuba uqalise ukuphendula imibuzo.

1. MUSA ukuzama ukufunda lonke iphepha lemibuzo. Yiya kwiphepha lesiqulatho elilandelayo uze uphawule amanani emibuzo esetwe kwiincwadi ozifundileyo kulo nyaka. Emva koko, funda le mibuzo uze ukhethe leyo ufuna ukuyiphendula.
2. Eli phepha linamaCANDELO amaNE:

|  |  |
| --- | --- |
| ICANDELO A: Inoveli | (35) |
| ICANDELO B: Idrama | (35) |
| ICANDELO C: Amabali amafutshane | (35) |
| ICANDELO D: Isihobe | (35) |

1. Phendula IMIBUZO emiBINI kumacandelo amaBINI, ngolu hlobo:

ICANDELO A: INOVELI

Phendula umbuzo kwinoveli oyifundileyo.

ICANDELO B: IDRAMA

Phendula umbuzo kwidrama oyifundileyo.

ICANDELO C: AMABALI AMAFUTSHANE

Phendula imibuzo esetwe kumabali amafutshane omaBINI.

ICANDELO D: IMIBONGO

Phendula imibuzo esetwe kwimibongo yomiBINI.

1. Sebenzisa itshekhlisti ukuzincedisa.
2. Landela imiyalelo esekuqaleni KWECANDELO NGALINYE ngononophelo

1. Nombola iimpendulo zakho kanye ngokwendlela ekunonjolwe ngayo kwiphepha lemibuzo.

1. Qala ICANDELO NGALINYE kwiphepha ELITSHA.

1. Sebenzisa imizuzu engama-60 KWICANDELO NGALINYE.

1. Bhala ngokucocekileyo nangokucacileyo.

Qwalasela esi sishwankathelo sinamaCandelo amaNE, ekulindeleke ukuba uwaphendule kwiphepha lesiBINI kuviwo loncwadi gabalala.

**UBUME BEPHEPHA LESIBINI**

|  |  |  |
| --- | --- | --- |
| **ICANDELO A: INOVELI**  **Phendula umbuzo okwinoveli oyifundileyo.** | | |
| **INANI LOMBUZO** | **AMANQAKU** | IPHEPHA |
| 1. Kusa Kusihlwa | 35 |  |
|  | | |
| 2. Umqol’ Uphandle | 35 |  |
|  | | |
| 3. UMonwabisi | 35 |  |
|  | | |
| **ICANDELO B: IDRAMA**  **Phendula umbuzo okwidrama oyifundileyo** | | |
| 4. Ndiyekeni | 35 |  |
|  |  |  |
| 5. Inzala YamaRhamba | 35 |  |
| **ICANDELO C: AMABALI AMAFUTSHANE**  **Phendula yomiBINI imibuzo esetwe kumabali amafutshane.** | | |
| 6.1 Ndakuyicela Ivuthiwe | 18 |  |
|  |  |  |
| 6.2 Ndakuyicela Ivuthiwe | 17 |  |
|  |  |  |
| **ICANDELO D: ISIHOBE**  **Phendula YOMIBINI imibuzo esetwe kweli candelo.** | | |
| 7.1 Ivamna bafazi bolusu | 18 |  |
|  |  |  |
| 7.2 Ivamna bafazi bolusu | 17 |  |
|  | | |
| **Phendula imibuzo emiBINI iyonke: umbuzo NGAMNYE ukhethwa NAKUWAPHI amacandelo amaBINI.** | | |



**Nombola iimpendulo zakho ngokuchanekileyo ulandela imibuzo ekwiphepha loviwo.**

**Qala iCandelo ngalinye kwiphepha elitsha.**

**Cwangcisa ixesha lakho ngobuchule ukuze ukwazi ukuphendula imibuzo elindelekileyo.**

**2.2 INGCACISO NGEMIBUZO YONCWADI**

* Injongo yokubuza imibuzo emifutshane kukufuna ukuqonda ukuba wena mfundi uyazi kangakanani na incwadi yakho yedrama oyifundileyo.
* Kunyanzelekile ukuba uphendule imibuzo kwisicatshulwa eso usinikiweyo.
* Eminye imibuzo yeDrama iza kufuna ulwazi lwakho lokuqonda, igxile kwezi zinto zilandelayo; umxholo, abalinganiswa, imiqondiso, umongo njalo njalo ukanti eminye izakufuna uluvo lwakho.

|  |
| --- |
| **2.3. OKULINDELWE NGABAVAVANYI NAKUMFUNDI XA EPHENDULA IMIBUZO KWELI PHEPHA.** |

Abavavanyi balindele iimpendulo zemibuzo ezibhekiselele kule miba ilandelayo:


* Ukuqonda **intsingiselo eyintsusa** yeDrama.
* Ukubonisa ulwazi lwakho lweDrama. **Umzekelo:** ungabuzwa ushwankathelo lweempawu / iziganeko eziphambili okanye chaza ukufana okanye ukwahluka kwabalinganiswa ababini kwiDrama.
* Isakhono sakho sokunikezela ngolwazi olungavezwanga ngokucacileyo kwisicatshulwa, usebenzisa oko sele ukwazi ngeDrama: Oku kubizwa ngokuba **kukuthatha izigqibo.** Oku kuchaza iindlela ekusetyenziswa ngazo izigaba zentetho zingakuchaphazela ukuqonda komfundi iDrama, ucacisa umxholo okanye iyantlukwano yezenzo zabalinganiswa abohlukileyo.
* Ukuthatha izigqibo ngemiba ethile yeDrama, ube noluvo lwakho ngokolwazi onalo ngeDrama. Le nkqubo **yeyokuphonononga**. **Umzekelo,** umviwa angabuzwa ukuba uyangqinelena noluvo okanye axoxe ngesenzo somlinganiswa athe wasenza kwiDrama.
* Ukukwazi ukuphendula ngabalinganiswa kwiDrama ngendlela abazotywe ngayo ngokweemvakalelo zabo. Oku kubizwa ukuba **kukuncoma ugxeka. Umzekelo,** umviwa kungafunwa ukuba anike uluvo lwakhe ngendlela aziva ngayo umlinganiswa othile, okanye ebenokwenza njani ukuba ibinguye okulo meko ithile akuyo lomlinganiswa.

|  |
| --- |
| **2.4Uluhlu lwamagama asetyenziswa kwimibuzo** |

|  |  |
| --- | --- |
| **Umbuzo** | **Uhlobo lwempendulo elindelekileyo** |
| Hlalutya | Bonisa ukucingisisa ngezithako ezithile ezikhoyo kumbongo okanye kwincwadi (iNoveli/ iDrama). |
| Tyhila | Velisa ukuba loo nto ibuzwayo ikho ngenene kunye nezithako zayo. |
| Ngqina | Apha uxhasa olo luvo lubekiweyo uzixhasa ngeziganeko ezisencwadini / ngobungqina obubonakalayo. **Umzekelo:** ukuba kuthiwa ngqina ukuba esi sicatshulwa sikwinqanaba lovuthondaba sebenzisa ulwazi lwakho lweempawu zovuthondaba uzichonge kwisicatshulwa eso ubonisa ukuzixhasa ukuba ezo mpawu zithetha ukuba esi sicatshulwa sikuvuthondaba. |
| Xoxa | Beka omabini amacala elubala kunjalonje uwazi omabini nangona ufuna ukuthatha isigqibo ngelo ulikhethayo **UZIXHASE KANOBOM NGEZEHLO** ezisencwadini. |
| Nika intsingiselo yegama/ yebinzana | Musa ukunika isifanokuthi xa kufunwa intsingiselo yegama okanye ibinzana koko nika isivakalisi esiveza intsingiselo ngokwendlela igama / ibinzana elisetyenziswe ngayo kwisicatshulwa eso. |
| Cacisa | Nika ingcaciso ezeleyo malunga noko kubuzwayo ujonge umthamo wamanqaku. |
| Chaza | Nika inkcaza malunga naloo nto ifunwayo/ unganika ubume bayo, ujonge umthamo wamanqaku. |
| Caphula | Kufunwa uluthabathe lunjengoko lunjalo ulwazi olufunwa ngumbuzo olukwitekisi ulubeke lunjalo, wakugqiba ulufake kwiimpawu zocaphulo (“ ”) |
| Ngqina | Beka uluvo lwakho lokungqina, uzixhase ngokusencwadini, uze ucaphule imizekelo exhasa olu luvo lwakho. |
| Chonga umqolo | Kulindeleke ukuba uluthabathe lunjalo olo lwazi lufunwayo. Umzekelo:  Chonga igama (igama elinye)  Chonga ibinzana (amagama angamabini nangaphezulu kodwa angabi nasivisa).  Chonga isivakalisi (isivakalisi esipheleleyo) |
| Xhasa impendulo yakho | Kusoloko kufunwa ubungqina bale nto uthe wena yiyo ngobungqina obusencwadini kwakunye nemizekelo encedisayo. Kusoloko kufunwa ubungqina bale nto uthi asiyiyo okanye yiyo / ukuvumelana/ ukungavumelani. |
| Bonisa | Sebenzisa ulwimi oluzekelisayo uze uchonge. |

**ISAHLUKO 3: Uhlalutyo lweDrama: Inzala YamaRhamba- Madoda Mlokoti**

**Yintoni iDrama?**

**** IDrama luhlobo loncwadi olubhalwe ngenjongo yokubonisa okanye ukulinganiswa

eqongeni kungenjalo kwithiyetha. Iingcali zesiXhosa zithi idrama

le yahluke kolunye uncwadi kuba ibali layo likwazi ukwenzeka phambi kwababukeli lilinganiswa ngabantu ukusuka ekuqaleni lide liye ekupheleni. Abalinganiswa bayo nabo bayazithethela ngokwabo, intshukumo idalwa ngabo. Abalinganiswa basebenzisa intetho-ngqo. Incoko phakathi kwabalinganiswa ababini nangaphezulu

ithi idale ingxoxo. Ukuze intshukumo yedrama inike umdla, kufuneka ifezeke, isiganeko ngasinye sikhokelele kwesinye.

**3.1 IINDIDI ZEDRAMA**

**IDrama iziindidi ngeendidi ezizezi:**

**3.1.1. Intlekele (*tragedy*)**

* Zonke iziganeko ezehlayo zimanyumnyezi kwaye zihambisa umzimba.
* Kukho ukudandatheka komphefumlo kubalinganiswa ngakumbi ophambili.
* Imeko ilusizi ukuqala ekuqaleni kwebali lide liyokuphela.
* Kukho umoya wonxunguphalo.
* Abalinganiswa bakwimo emandla yoxinzelelo, baphela bephambana, bebulalana okanye bezibulala.
* Abalinganiswa ngakumbi oyintloko uba phantsi konxinzeleko olukhulu.
* Umfundi okanye umbukeli uxhalabile kuba ufuna ukwazi ukuba kuza kwenzekani emva koku (*suspense*) lide liphele ibali.
* Iziganeko zizisa inkxalabo noloyiko.
* Umlinganiswa uba nesikhwasilima esiza kubangela ukuwa kwakhe (*downfall)*
* Isiphelo sibi kakhulu ngakumbi kumlinganiswa othandwayo nosizelwayo, umlinganiswa ophambili.
* Lo ngumdlalo onesiphelo esilusizi, ekuthi kubekho umntu ofayo:

**3.1.2 Isiyoliso /ehlekisayo**

* Lo mdlalo uyonwabisa.
* Iziganeko eziqhubekayo ziyahlekisa.
* Kunyenjwa nje umntu othile ukuze atyhafe ayekelele.
* Incoko ikhaphukhaphu yaye ingangawo nawuphi na umbandela wentlalo.
* Abalinganiswa bayaqhulana beqakathisana ngenjongo yokonwabisa.
* Izagwelo zininzi impoxo ibaxekile nobaxo/ ubabazo lukangako.
* Isiphelo sihle siyancumisa/ simnandi/ umoya ukhululekile.

**3.1.2 1. Iintlobo zesiyoliso**

* **Eyezimo zabalinganiswa (*comedy of character***)
* Ijolise kwizimo zabalinganiswa.
* Umlinganiswa uba nophawu oluthile olumenza izinto azibone / azenze ngendlela ethile.
* Iba lolo phawu lubalaseleyo kuye olumenza izenzo zakhe zihambe ngohlobo oluthile.
* Umzekelo: abe nomsindo okokoko, okanye asoloko esoyika ukwenzakaliswa, okanye asoloko ehleba, okanye abe nomona ongummangaliso njalo njalo.
* Yonke ke into yakhe iya kulawulwa lolu phawu lunye naphantsi kwayo yonke imeko.
* **Isiyoliso seziphoso *(comedy of errors*)**
* Kolu hlobo isakhiwo esi somdlalo sihlohlwe iintlobo ngeentlobo zeziphoso neempazamo kwizinto ezenzekayo. Umzekelo: Umntu othile aphazanyiswe nomnye, isenzo esithile siphazanyiswe loo nto yenze ukuba izinto zibhidane kube yiloo nto.
* Apha kubakho iimpazamo ezininzi kwizinto ezithethekayo nezenziwayo ezimthombo wazo usekubhidanisweni kwento ethile nenye.
* **Isiyoliso semikhwa yoluntu (*comedy of manners*)**
* Apha kuyoliswa ngokuthi kuhlekiswe ngendlela abantu abazibaxa ngayo izinto okanye iinkqubo ezibizwa ngokuba zezohlobo oluthile lwabantu, umzekelo izityebi ezityebe kuba zingoogqirha, iqela labantu abakhe baya kwiidolophu ezinkulu nemikhwa yabo njl njl. (Cinga ke apha ngolwimi abalusebenzisayo kunye nezinto abathatha ukuba banenhyweba yokuzazi bodwa, yaye ezezabo bodwa. Yonke le nto inokubaxa okungaphaya kweqondo.
* **Isiyoliso esinobuqhakra-qhakra (*sentimental comedy*)**
  + Kusetyenziswa nantoni na enokuhlekisa ababukeli /bafundi.

**3.1.3. IFASI (*farce*)**

* Ukuhleka kuziswa ziziganeko nabalinganiswa ababaxiweyo kakhulu yaye iziganeko ziyahlekisa esinye emva kwesinye.
* Kwenziwa izinto ezininzi ezingaqhelekanga, kukho izothuso kunye nezinto ezininzi ezenzeka ngebhaqo.
* Ukuba into leyo yinto enokwenzeka na okanye hayi, loo nto ayisiwa so kakhulu.

(Satyo S.C Uphengululo page 121-122)

**3.1.4. Isiyolisi ntlekele**

* Le yidrama engumxube wedrama ehlekisayo naleyo iyintlekele.
* Umoya uxubile kuthi kusekwimo ehlekisayo aphinde umbhali afake isiganeko esinxunguphalisayo.
* Isiphelo siba lusizi.

**3.1.5. Intlekele siyolisi**

* Le yidrama ingumguqulelwa wesiyolisi ntlekele
* Yona ingumxube wedrama yentlekele naleyo yesiyolisi.
* Umoya ukwisimo esinxunguphalisayo kuthi kusenjalo umbhali afake isiganeko esihlekisayo okanye esivuyisayo.
* Isiphelo isiphelo simnandi.

**3.1.6 Ikloset drama**

* Yidrama eyenzelwe ukufundwa hayi ilinganiswe.
* Isetyenziswa kakhulu kwezo zikanomathotholo.
* Ithatha imizuzu elishumi elinesihlanu kuphela.
* Kusetyenziswa isandi ubukhulu becala ukuzisa ubomi kulo mdlalo.
* Ifuna ubuchule obumangalisayo bokuzisa umfanekiso-ntelekelelo kuba kusebenza imizwa yokuva ngeendlebe kuphela (sense of hearing).
* Kubakho izinto eziyimiqobo ebangela ukuba ingalinganiswa eqongeni.

**3.1.7 Umdlalo kanomathotholo (*radio play*)**

* Ngumdlalo obonwa ngeliso lomphefumlo hayi elenyama.
* Kusetyenziswa isandi nentshukumo ezivakalayo kuba abadlali okanye abalinganiswa ababonwa ngeliso lenyama.
* Kusetyenziswa isandi ubukhulu becala ukuzisa ubomi kulo mdlalo.
* Ifuna ubuchule obumangalisayo bokuzisa umfanekiso-ntelekelelo kuba kusebenza imizwa yokuva ngeendlebe kuphela (*sense of hearing*).
* Akukho miqobo njengedrama yeqonga, apha abalinganiswa bangasiwa naphi na nanini na kusetyenziswa amazwi abo nesandi (esishicilelweyo)

**3.1.8 Melodrama**

* Yidrama apho iziganeko zibaxiwe khona ngakumbi ezimanyunyezi (kubulawana okoko).
* Iziganeko ezibambisa umphefumlo (*breathtaking*) zingajolisanga ekwakheni izimo zabalinganiswa. Umz: iifilimu zamakhawuboyi, neethriller movies, ezamatshayina.
* Ngenxa yokubaxwa kwezinto kuba lula ukuba loo nto iphinde iphanze.
* Abalinganiswa bayabaxwa kakhulu umzekelo balunge kakhulu okanye bakhohlakale ngokugqithileyo (bangabingobantu ngokwanelisayo).
* Ekupheleni kwawo lo mdlalo kunokuba yindyikityha yezidumbu ezigqithileyo zabafileyo, nenzwinini enkulu okanye isiphelo sinokuba sesincumisayo.

**3.1.9 Umdlalo ondimanye**

* Iyazichaza indima yomdlalo inye umz ‘Amathunzi Obomi’ngu JJR Jolobe indima inye imiboniso isi-8.
* Indawo eyenzeka kuyo ibali inye umz ‘endlwini kaMaDlomo’
* Yeyona midlalo ilinganiswa kakuhle eqongeni akubikho miqobo.
  + 1. **Idrama yeqonga (*stage play)* kunye nedrama ye-opera**
* Zombini zilungiselelwe ukudlalwa eqongeni.
* Zahlukile, idrama ye –opera yona ikhatshwa ngumculo, kanti eyeqonga ingenziwa ngaphandle komculo.

**3.1.11 Umdlalo oveza/ owaneka ingxaki. (*problem play*)**


* Lo mdlalo ugomagomana, usompasompana nengxaki ethile, inokuba yeyasekuhlaleni okanye ekuziphatheni.
* Yonke le nto yenzelwa ukuba uluntu lucinge ngaloo mbandela.
* Kulo mdlalo kusoloko kumi umbuzo othile ngomba othile: ithini ke impendulo? Umbhali usenokuyinika ngokwakhe okanye ayithi ntlo nje ashiye apho.

|  |
| --- |
| * 1. **AMAGQABANTSHINTSHI NGOMBHALI-Page xix Inzala YamaRhamba** |

UAmos Madoda Mazizandile Mlokoti inkaba yakhe ikumhlaba waseTsomo kwilali yaseMission, eMpuma Koloni. Esikolweni uqale kumabanga aphantsi kwisikolo saseJohn Pama kwidolophu yaseKapa eNtshona Koloni, ze waya kugqibezela amabanga aphezulu kwisikolo saseSizamile Senior Secondary School, nesaziwa namhlanje ngokuba yiOscar Mpeta.

Uthe mva waya kungena kwiziko lemfundo ephakamileyo i-University of the Western Cape eKapa, apho athe waphumelela khona imfundo enomsila, ewongwa ngesidanga seBachelor of Commerce. Uthe ukusuka apho wasebenza iminyaka elishumi elinesixhenxe kwiinkampani eziliqela esinokubalula kuzo ezi zilandelayo: Old Mutual, Caltex Oil Corporation, City of Cape Town, Safmarine Computer Services, IBM nezinye. Ukusuka apho walandela ikhondo abesoloko enomdla kakhulu kulo lokuba ngumbhali wamabali omdlalo weqonga.

|  |
| --- |
| * 1. **INGCACISO NGESIHLOKO NEQWEQWE LALE DRAMA** |



Umbhali usebenzisa amagama athi `Inzala YamaRhamba` njengesihloko sale drama. Irhamba yinyoka enamabala abumdaka, angwevu namnyama. Inamaxolo anoburhabaxa ngaphezulu kanti ngaphantsi amtyibilizi. Lo mbala wenza ukuba kubelula kuyo ukuba ingabonakali okanye ingaqondakali msinya. Akho ahlala ezixhotyeni, phakathi kwamatye, amanye ngawethafa kanti likho nelehlathi nakuba lingakhweli mithini. Oku kubonisa ukuba yinyoka ekwazi ukuphila kwiindawo ezahlukileyo. Xa uyijonga ungacinga ukuba ayinabungozi kanti yeyona ikhohlakele kakhulu kwaye inobungozi noburhalarhume obungummangaliso. Oku kwenza sikrokrele ukuba ukho umntu unobungozi, onendlela ethile azifihle ngayo ukuba angaqondakali. Owenzakalisa abantu bengaqondanga. Ukwaphuka kweglasi okubonakala ukuba yophulwe ngokubethwa ngento mhlawumbi enje ngelitye okanye ngenqindi njalo njalo kwiqweqwe lencwadi. Iglasi yaziwa ngokuba yakwaphuka ayingcibeki. Kubonisa ukuba kukho ukwaphuka kwentlalo yoluntu okwenziwa ngenjongo. Umzekelo; ukwaphuka komphefumlo/ kwentliziyo/ kweziseko ezixabisekileyo (*values)* /kocwangco, njalo njalo.

|  |
| --- |
| **3.3.1. ISIHLOKO SIBHALWE NJANI?** |

Isihloko sale drama ithi “Inzala YamaRhamba” sibhalwe ngamagama amdaka (*abhrawuni)*. Umbala omdaka ngumbala ofudumeleyo ovusa umdla. Lo mbala ubonisa ukuqina ungagungqi kwinto oyenzayo okanye okholelwa kuyo kunye nokuxhomekeka. Oku kutyhila ukuba kukho umlinganiswa esiza kudibana naye encwadini eqinile kwaye engagungqi kwinto akholelwa kuyo.

Wumbi angalibona iqweqwe eli njengelinebala eliluhlaza kwelinye icala namagama ngokunjalo. Ubuhlaza obusondele kumbala omdaka. Lo ngumbala owayanyaniswa neemvakalelo ngokwasekuhlaleni, umqaphela kwakunye nokubonakalisa ukukhathala nokuncenda kwiintlungu abathi abantu bahlangabezane nazo.

Kweli qweqwe kukho nombala omdaka mhlophe, ekugqibeleni ube nendawo emhlophe qhwa evelileyo. Oku kutyhila ukuba ekugqibeleni kuza kwenzeka ubulungisa kule drama kutsho kubekho uxolo abantu baphile ngokonwaba.

Umbhali usebenzisa ibinzana elithi `Inzala YamaRhamba` elibonakalisa ukuba irhamba njenganyoka zonke, lakugqiba ukuzala amantshontsho alo ayakreqa kunina aziphilele. Amantshontsho enyoka anobungozi kwawona, afuza iinyoka aphuma kuzo ngemikhwa.

|  |
| --- |
| **3.3.2 UDIDI LWEDRAMA** |

Kubalulekile ukulazi udidi lweDrama oyifundayo. Ukwazi udidi lweDrama kukwazi iimpawu. Le drama **ubani angathi yintlekele-siyolisi,** kuba kukho iziganeko zokubulawa kwabantu ngokwasemoyeni nasengqondweni, nokuxhatshazwa kwabantu ebalini. Kunjalo, ibali liphela sele kumnandi uDina ephumelele ebomini kwaye uThambolenyoka olitshijolo lesikhohlakali egwetywa iminyaka engamashumi amabini anesihlanu.

|  |
| --- |
| **3.3.3 ISIQALO SENCWADI** |

Umbhali ubonakalisa ubuchule kwisiqalo sencwadi yakhe ngokuthi asityhilele imeko yabazali bakaDina xa besentlungwini ngenxa kaDina otshintsha isimilo. Abazali baqaphela ukuba uphendula nje lo nto ibuzwayo akugqiba aqwalasele kumnxeba wakhe. Kucelwa umnakwabo onguZanoxolo ukuba athethe naye kodwa nalapho awe phantsi kuba ebesele efikile uNoyongo oqhele ukutyhefa nokulahlekisa abantwana babantu. UDina akenzi kwanto kowabo kwaye kunzima nokuba acoce igumbi lakhe lokulala kangangokuba nalo sele linevumba. Ufunelwa umsebenzi nguNoyongo kwihotele kaThambolenyoka, kanti uza kuxhatshazwa ngesondo nguThambolenyoka uqobo, antyintywe ngeziyobisi ukuze bamlalise namadoda ahambele kule hotele.

|  |
| --- |
| **3.4 ISISHWANKATHELO SEBALI** |

* Le Drama isihloko sithi, “Inzala YamaRhamba”, ingebali elingomlinganiswa onguThambolenyoka ophila nguxhaphaza abantu basetyhini ngezesondo, batyiswe iziyobisi, bafakwe kwishishini lokuba bathengise ngemizimba kumadoda andwendwela kwihotele yakhe.
* Usebenzisa abasetyhini abebaxhaphaza kwabona ukurhwebesha amantombazana awasebenzisela ukwenza ishishini lokuthengisa ngemizimba.
* UDina ungena kuloo mgibe ngokulotywa libhedengu elinguNoyongo elikwasebenzela uNyoka.
* Ubalixhoba lokusetyenziselwa isondo nguNyoka, afakwe ekutyeni iziyobisi nakwishishini lokuthengisa ngomzimba.
* Uthi akukhulelwa agxothwe ngolunya nguNyoka
* Ukhutshwa intshongo yeziyobisi emzimbeni
* Uhamba icawe yosindiso aze adibane noPhasta
* Uyakhulelwa, ashiywe kwesinomhlwa nguPhasta, ngoku sele enabantwana ababini okaThambolenyoka nokaPhasta.
* Uya kwaNyoka enomsindo, eyokuthi makondle abantwana bakhe, akugxothwa kakubi nguNyoka, uDina wenza izisongelo zokubuchitha buphele nya ubukumkani bukaNyoka.
* Uya emapoliseni ayekumangelela uNyoka kodwa axelelwe ukuba kuza kuvulwa idokethi zee so simangalo sifakwe elugcinweni de kuze nabanye ngaphambili, de kube kufumaneka amangqina amathathu.
* Uya eKapa afumane umsebenzi wokuba ngumlindi wamabanjwa, atshate noMzunzima. Bathenga indlu kufutshane neKomani, babuye eKapa.
* UDina uhlangana noKhulukazi (Kuku) eNgcobo osele wemka kwaNyoka oyithawutha ezibhasini, eve ngoKuku ukuba uNyoka usaqhubeka nokubulala ubomi babantu. Wenza isingelo kwakhona, esongela uNyoka uDina.
* UDina uphinda aye kwaThambolenyoka enxibe ngendlela yokuba angaqondwa, isinxibo esimnyama, wathwala ibhandana emnyama wafaka neentanyongo. Oku kuxhalabisa uNyoka de ayale ooNoyongo ukuba bamqwalasele.
* Kubakho udaba oluthi uNozigoci ugetyengiwe ngencula.
* UMkhefa noSdokhwe baleqa uDina ngemoto kodwa ekaDina ibashiye, ze ngakusa kuvakale iindaba zokuba uNozigoci ugetyengwe ngendlela efanayo nekaNozici koko yena inxeba lisemqolo.
* OOSdokhwe babhukuqa nemoto beleqa uDina, aDina afumene ithuba lokubaphula amadolo ngentsimbi.
* UNoyongo ufika nodaba lokuba uNomhase naye ucholwe ngamapolisa egetyengiwe, kanye ngokwendlela abagetyengwe ngayo ooNozici. UNyoka uqesha uMtshizana njengonogada wakhe.
* UNoyongo uthathwa ngamapolisa endleleni egodukayo, aye kumvalela ngelithi azama ukusindisa umphefumlo wakhe. Amxelela ubuxoki bokuba ooNozigoci babulewe nguThambolenyoka, nto leyo yenza uNoyongo achaze konke ngoNyoka.
* UNoyongo uvuma ukusebenzisana namapolisa ekubambeni uNyoka.
* UNyoka uyabanjwa.
* UNozici, uNomhase noNozigoci ababengazange babe babulewe, basaphila, nabo banika obabo ubungqina ngokwenzeka kwaThambolenyoka.
* UNyoka uyagwetywa iminyaka engamashumi amabini anesihlanu enkolonkoloza kwesimnyama isisele.
* Abasebenzi bakhe abajike bangamangqina enkundla bona bagwetywa iminyaka emihlanu exhonyiweyo bengaphandle.

|  |
| --- |
| **3.5 IMIBA EBALULEKILEYO NEMAYIQWALASELWE XA KUFUNDWA IDRAMA** |

|  |
| --- |
|  |

**3.6 ISAKHIWO NESAKHIWANA SEDRAMA**

**3.6.1 ISAKHIWO SEDRAMA**

Isakhiwo seDrama lucwangciso lweziganeko ezibalulekileyo ezenzeka ebalini zijolise koonobangela neziphumo. Ezi ziganeko kufuneka zivuselele umdla womfundi okanye womphulaphuli, zithungelane ngendlela ephuhlisa ubungcibi okanye ubuchule bombhali. Kufuneka kubekho abantu okanye abalinganiswa abaxambulisanayo (impixano) ngombandela othi udale ukungevisisani. Le mpixano ingaba yeyangaphakathi apho umntu aphehluzeliswa ingqondo nomphefumlo ziingcinga zakhe okanye ibeyeyangaphandle apho umntu alwa neemeko ezithile zobomi, ingaba phakathi komntu, umntu namasiko okanye izithethe angahambisaniyo nazo. Izinto ezenziwa ngabalinganiswa, indlela abacinga nabavakalelwa ngayo okanye abathetha ngayo zinefuthe elikhulu kwisakhiwo sebali. Yiyo le nto uAbrahams (1981) esithi ngamanye amaxesha abalinganiswa banefuthe kwisakhiwo ingabalawula abalinganiswa ebalini.

**3.6.1.1 Ingabula-zigcawu**

* Ingabula-zigcawu sisiqalo sebali
* Sithiwa ntlo ngantlanye kubalinganiswa abaphambili.
* Benza izinto ezithile.
* Kwanekwa umcimbi ekuza kuba ngawo.
* Imbewu yempixano ihlwayelwa apha.
* Kuvela isimo sentlalo, liqhubeka phi, nini ibali.
* Ulwazi olusisiseko kungenjalo imvelaphi malunga neziganeko ezenzeke phambi kokuqala kwebali, imbalana ngabalinganiswa
* Oku kunokwenziwa ngengxoxo, usingiselo, iingcinga zabalinganiswa, kungenjalo kubaliswe ibalana eliqulethe olu lwazi:

**3.6.1.2 Ukuyondelelana / ukujiya kwebali**

* Ulibona njani? Liqala ngesehlo esothusayo okanye esiza nengxaki
* Le ngxaki iqala apho kuphela khona ingabula-zigcawu
* Esi sehlo esihlaba ifolo kuluhlu /sisiseko soluhlu lweziganeko ezikhokelela kuvuthondaba
* Isengangabi sisiganeko koko ibelulwazi oludala unxunguphalo
* Eli nqanaba likholisa ukuba lelona lide ebalini
* Izithole zempixano zintshula kweli nqanaba
* Kulapho undoqo webali ulele khona uquka iziganeko ezibangela ukukhula kwempixano.
* Kubakho ixhala, izothuso nokuqikelelwa kokuza kwenzeka ebalini.
* Iyalwatyuza impixano yenza umsebenzi wayo, iyadlwayiza, abalinganiswa bakwiingxaki eziphotheneyo ngakumbi abaphambili, umlinganiswa uthi esongula olu ucwambu kube kuvela olunye.
* Abalinganiswa baziintlaba zahlukane/ kukho ukuhlelana kwabalinganiswa elowo uziveza elona cala angakulo ebalini.
* Ziyakhula iziganeko nomoya wempixano uya ukhula ngokukhula- ubheka phambili, elowo umntu ubambe umzimba ukuba kuza kwenzeka ni, izimo zabalinganiswa ziyadula/ ziyavela.
* Kudula izimo zabalinganiswa kuvele ukuxanbulisana
* Iziganeko zibonisa icala eliza kukekelella ngakulo ibali.

**3.6.1.3 Uvuthondaba**

* Luyincochoyi apho athi umlinganiswa ophumeleleyo okanye owoyisiweyo avele abonwe ngumntu wonke.
* Kweli nqanaba izinto zifike kwincochoyi.
* Kubi kumacala omabini akukho kubuya mva, zizaqhwithi zodwa, elowo umlinganiswa uzijule ijacu, umonde wokunyamezela uphelile, elowo umlinganiswa ophambili uthi mayisuke yehle ehlayo.
* Impixano ayisenakho ukubuya inwenwe ifikelela esiphelweni.
* Apha umlinganiswa ophambili uhlangana nemeko emenza anyanzeleke ukuba enze inguqu.

**3.6.1.4 Ukusonjululwa kwezinto**

* Kweli nqanaba sifumana ukusonjululwa kwempixano.
* Amaqhina ayasonjululwa
* Kuziwa nesisombululo nokuba isisombululo eso sineziphumo ezikrakra komnye wabalinganiswa abaphambili.
* **Ukusonjululwa kwezinto-izishiqi**- Ziyawululeka izinto, wonke umntu uvelile, kungqutywana ngeentloko kuthwa makuthweni.
* **Injikaphethu**:Yilaa ndawo izenzo ziguqukela ngakumlinganiswa oyintloko/ophambili/ okanye zimlahle umlinganiswa oyintloko.

**3.6.1.5 Isiphelo**

* **Apha kweli nqanaba sityhilelwa ngesiphumo sempixano esisenokuvela ngokuthi;**
* acace poqo owoyisakeleyo,
* impixano iyacaca ukuba ikweliphi icala.
* kulungiswe obekungquzulwana ngako.
* umlinganiswa oyintloko azibone into ayiyo
* ingayintlekele / isiyolisi
* injongo yokubhalwa kwayo idrama iphuhle mpela.

Isakhiwo siphuhle kakuhle kule drama ukuqalela kwingabulazigcawu ukuya kwisombululo nesiphelo.

**3.6.2 ISAKHIWANA SEBALI**

* Libalana eliqhubeka ecaleni kweli bali likhulu kodwa injongo yalo ikukulikhulisa elona bali.
* Sifana nebali elifutshane, sifumaneka phakathi kwisakhiwo kodwa siba nentshayelelo, isiqu nesiphelo.
* Yindlela esetyenziswa ngumbhali ukolula ibali lakhe ukuze lingafiki msinya kuvuthondaba, udla ngokusebenzisa umlinganiswa osondeleyo kumlinganiswa oyintloko.
* Ibali liyakwazi ukuqhubeleka naxa singekho isakhiwana.

Imizekelo

* Kule ncwadi ithi “Inzala YamaRhamba isakhiwana sebali sivela ngolu hlobo:
* UDina akaphilanga kwaye ukhulelwe, abalekiselwe eAll Saints. Ukubuya kwakhe esibhedlele uyazisola ngesenzo sakhe.
* UDina uyaguquka uhamba icawe yosindiso athandane noPhasta.
* Uyakhulelwa, abalekwe nguPhasta, umntwana akaziwa nokuba uloluphi na uhlanga
* UDina ucela uxolo kuyise
* UDina ufumana umsebenzi wokuba ngumlindi wamabanjwa.
* UDina utshata noMzunzima, akhulelwe. UMaTshezi wothuka ukuba uDina utshate kwaMantyi noMzunzima.
* Bathenga umzi ngaseKomani, babuye eKapa.

|  |
| --- |
| **3.6.2.1 Iziqulatho zesakhiwo nesakhiwana (unxantathu kaFreytag)** |



|  |
| --- |
| **3.6.2.2 KWINGABULA - ZIGCAWU** |

|  |
| --- |
| * Sithiwa ntlo ngantlanye kubalinganiswa abaphambili. * Benza izinto ezithile, kuvele ifuthe labo ebalini. * Kwanekwa umcimbi ekuza kuba ngawo. * Imbewu yempixano ihlwayelwa apha. * Kuvela isimo sentlalo, liqhubeka phi, nini ibali. * Kuvela ulwazi olusisiseko kungenjalo imvelaphi malunga neziganeko ezenzeke phambi kokuqala kwebali, imbalana ngabalinganiswa. Oku kunokwenziwa ngengxoxo, usingiselo, iingcinga zabalinganiswa, kungenjalo kubaliswe ibalana eliqulethe olu lwazi: |

Imizekelo

* Kuvela isimo sentlalo, liqhubeka phi, nini ibali:
* Sivula nje kule ncwadi sixelelwa **indawo** eliqhubeka kuyo ibali.
* Liqala emzini kaNcaphayi kwilali yasenkungwini. UNcaphayi uncokola nenkosikazi yakhe uMaTshezi malunga nokungaziphathi kakuhle kukaDina intombi yabo phakathi kwekhaya.
* Ngokokutsho kwabo uDina akeva kuthethiswa, uzivalela egumbini, ehlala eqolozele kumnxeba wakhe (Iselula fowuni). Isimo sakhe esibi sichaphazela kakubi amalungu osapho. Kunjalo, uqhuba kakuhle esikolweni.
* Kwakhona, likwaqhubeka eNgcobo edolophini, kwihotele kaTambolenyoka onguSomashishini odumileyo. Kule hotele kukho imisebenzi engcolileyo eyenziwayo yokushishina ngeziyobisi nothengiso lwemizimba kusetyenziswa abantwana abangamantombazana, abafakwa nakumgibe wokutya iziyobisi.
* Sithiwa ntlo ngantlanye kubalinganiswa abaphambili:
* **UDina**: Uyintombi ezalwa nguNcaphayi noMaTshezi
* Ungumlinganiswa oyintombazana, osafundayo nokrelekrele kakhulu.
* Utsalwa kwaye uthanda ubuqheleqhele bala maxesha kuba usoloko eqolozele emnxebeni.
* Wenza izinto ngendlela athanda ngayo, akeva kululekwa ngabazali.
* Ungumntwana ophume ecaleni kubantwana bakokwabo ngokwesimo nesimilo.
* Uphaphela izinto zonke oku kutyhilwa kukuba alotywe lula ngeselula nguNoyongo de amthembe engamazi.
* **UNoyongo**: Ngumsebenzi wakwaNyoka ongomnye wabafazi abahlanu, osetyenziswa

nguNyoka ukuloba nokuhenda amantombazana ukuze asetyenziselwe ukuthengisa

ngemizimba.

* Ubesakuxhatshazwa ngokwesondo nguNyoka.
* Uwenza ngenkuthalo umsebenzi wokurhwebesha amantombazana aza kuthengisiswa imizimba ngenxa yokunyolukela ngamandla imali.
* Nguye orhwebeshe uDina ngokumnika iselula ukuze avume ukuza kusebenza kwaNyoka, emxokisa ngokunga uza kuqeshelwa umsebenzi wokwenyani wokusebenza ehotele.
* Ungumlinganiswa yena olikholwane likaThambolenyoka, oxelelwa zonke iimfihlelo neenjongo zikaNyoka nothenjiweyo.
* **UThambolenyoka:** NguSomashishini owaziwayo eNgcobo onehotele.
* Phantsi kweshishini lehotele uqhuba amashishini angekho mthethweni okuthengisa iziyobisi nokusebenzisa amantombazana kwishishini lakhe lokuthengisa imizimba, njalo ezenzela ubutyebi.
* Uxhaphaza abasetyhini ngokwesondo akugqiba abenze izicaka zakhe zokuqhuba inkohlakalo nokungcola kwakhe, bokuxhaphaza amanye amantombazana.
* **UNcaphayi:** Nguyise kaDina oyindoda esele ikhulile.
* Ngumlinganiswa oneliso nenkathalo kubantwana bakhe kwaye ubanqwenelela impumelelo.
* Ngutata onengqeqesho nonqwenela ukuba umzi wakhe uzinze.
* Unomqaphela kubantwana kuba uvela exhalatyiswe sisimo nesimilo sikaDina esitenxileyo, kwaye ufuna isisombululo noncedo.

**Qaphela**: Abalinganiswa abadlala indima ephambili babonakala ngokuba babenenxaxheba ephambili kwiziganeko ezehla ebalini. Bamele iimbono ezithile ebalini nasentlalweni. Bavela rhoqo de liye kuphela ibali. Umlinganiswa oyintloko nomlinganiswa ongumchasi bafumaneka phakathi kwaba.

* **Kwanekwa umcimbi ekuza kuba ngawo**:
* Ibali lingenkohlakalo yokuxhatshazwa kwabantwana abangamantombazana ngokwesondo ngeenjongo zokuzityebisa. Oko kuvela kwiphepha le-10.
* **Imbewu yempixano ihlwayelwa apha:**
* UThambolenyoka uzimisele ukuzityebisa ngokusebenzisa amantombazana kwishishini lokuthengisa ngemizimba. Phakathi kwaloo mantombazana kubakho noDina, ozotywa njengomlinganiswa okrelekrele, ophaphileyo.
* Obu bukrelekrele bukaDina bukhankanywa ngumbhali busikrobisa kwingxaki aza kubakuyo uNyoka kuba uDina akazukufana namantombazana aqhele ukuwaxhaphaza, akugqiba awanyevulele.
* **Benza izinto ezithile, kuvele ifuthe labo ebalini:**
* **UThambolenyoka** akaneli kuwaxhaphaza nje amantombazana nokwesondo kodwa ujika awenze izicaka zakhe, kwaye awahlupheze ngoluchwe lwakhe lokungcola ukuze ajike amncedise ekuxhaphazeni ngokwesondo nokwenza oonongogo amanye amantombazana asakhulayo.
* **UNoyongo** uyintshatsheli ekulobeni amantombazana ude azincome. Uqhulwa ngokuba ligqwirhakazi nguNozici ngenxa yamaqhinga akhe ekuhendeni amantombazana, de wabambisa noDina ophuma kwikhaya elinengqeqesho. Nguye ontyintya uDina ngeziyobisi emkhohlisa ukuze abelixhoba elilula, ecinga ukuba uyathandwa.
* **UDina** ukrelekrele, unemibuzo naxa aqala ukufika kwaNyoka, ubanothuku akunikwa igumbi elikumgangatho ophezulu kodwa kuthiwa uze kusebenza.
* **UNcaphayi** ubanomqaphela ekutshintsheni kwesimo sikaDina, afune uncedo ngenxa yenkxalabo. Oku kudiza inkxaso eza kufunyanwa nguDina kwikhaya lakhe nezakumnika amandla okumelana nokuphumeza injongo yakhe yokudiliza uNyoka.
* **Kuvela ulwazi olusisiseko kungenjalo imvelaphi malunga neziganeko ezenzeke phambi kokuqala kwebali:**
* UNoyongo ulobe amantombazana amane ngokuwanika oonomyayi/iselula fowuni.
* OoNoyongo nooKuku nabo bahluthwa ubuntombi babo nguNyoka ebaxhaphaza ngokwesondo, ebaqhatha, wabanamathisela kuye ngeziyobisi.

|  |
| --- |
| * + - 1. **UKUYONDELELANA KWEZINTO/UKUJIYA KWEBALI** |

|  |  |  |
| --- | --- | --- |
| * Eli nqanaba liqala ngesehlo esothusayo okanye esiza nengxaki. * Iyalwatyuza impixano yenza umsebenzi wayo, iyadlwayiza, abalinganiswa bakwiingxaki eziphotheneyo ngakumbi abaphambili, umlinganiswa uthi esongula olu ucwambu kube kuvela olunye. * Abalinganiswa baziintlaba zahlukane/ kukho ukuhlelana kwabalinganiswa elowo uziveza elona cala angakulo ebalini. * Ziyakhula iziganeko nomoya wempixano uya ukhula ngokukhula- ubheka phambili, elowo umntu ubambe umzimba ukuba kuza kwenzeka ni, izimo zabalinganiswa ziyadula/ ziyavela. * La mpixano nazo zonke eza zehlo sizibhenqelwe kwela nqanaba lokuqala ziyajiya, ziyabondeka ziyakhula. Ukuxambulisana, ukuphikisana, impixano nokungevani ngemiba okanye iimbono ezithile kukhula ngamandla kwaye kuyanda. * Izehlo zilandelelana ngokukhawuleza.   Imizekelo   * Eli nqanaba liqala ngesehlo esothusayo okanye esiza nengxaki: * Isiganeko esothusayo sesokukhulelwa kukaDina ngelixa asebenza kwaNyoka. * Ukuxambulisana, ukuphikisana, nokungevani ngemiba okanye iimbono ezithile kukhula ngamandla kwaye kuyanda. * Ukukhulelwa kukaDina kubangela ukuba agxothwe nguNyoka kuba engazukuba lulutho kwishishini lokuthengisa ngomzimba.   **Qaphela:** Isiganeko sokugxothwa kukaDina kwaNyoka sesona sibaluleke kakhulu kweli bali kuba sesona kubekelelwe kuso ezinye iziganeko ukubonda impixano ekhokelela kuvuthondaba nokusonjululwa kwayo ngendlela eyanelisayo nekholelekayo.   * Yena uNoyongo unembono yokuba uDina umele ukuba ancedwe kuba unguyena uthandwayo ngabatyeleli abathenga isondo kuloo hotele. * Inkohlakalo nokungcola kukaNyoka kuyadula kuba akayikhathalele ingxaki yokukhulelwa kukaDina neyokuba sele eyingedle yeziyobisi engenakuzinceda. Uthi makahambe uDina ayokulungisa ezi ngxaki zakhe kokwabo. Elokugqiba, uthi uNoyongo akuzama ukumbonisa, asuke uNyoka amgrogrise ngokuphelelwa ngumsebenzi. * Ukugxothwa kukaDina nguNyoka kumenza abenomsindo uKuku, abenenzondo ngakumbi kuNyoka. * Ziyakhula iziganeko nomoya wempixano uya ukhula ngokukhula, ubheka phambili, elowo umntu ubambe umzimba ukuba kuza kwenzeka ni, izimo zabalinganiswa ziyadula/ ziyavela: * UDina uya kwaThambolenyoka, enomsindo esiya kumxelela ukuba makondle abantwana bakhe. Athi nalowo wesibini umfumene ngenxa kaNyoka. * Oku kudala ingxabano phakathi kukaNoyongo noDina, uDina aphele ethuka esongela uNoyongo. * UDina ungena ngesinyolokotho egumbini likaThambolenyoka. Udula ukungoyiki nokuyimela into akholelwa kuyo. * UNyoka umgxotha kakubi embizela isetyhurithi de athi ‘yinto’ uDina. Oku kudiza inkohlakalo enzulu nokungabinabuntu kukaNyoka. * Emva kokuxambulisana uDina esilwela ukuxhatshazwa nguNyoka, onakalise ubomi bakhe ze amtshice, umka emsongele ngelithi uza kubuchitha buphele nya ubukumkani bukaNyoka. * Abalinganiswa baziintlaba zahlukane/ kukho ukuhlelana kwabalinganiswa elowo uziveza elona cala angakulo ebalini. * UNoyongo, akuxelelwa inyani nento ayiyo nguDina uphela engqinelana noNyoka ngelithi usile uDina. Lilonke akasenamfobe ngemeko akuyo uDina. UDina naye ubasongela ngesondo elinye uNoyongo noNyoka. * UKhulukazi (Kuku) uhlangana noDina eNgcobo edolophini sele ephumelele. Uthi akuva ibali likaDina namahlandenyuka akhe, azive enovelwano de alile. UKuku naye abalise elakhe ibali lokugqebha uNyoka ngebhotile ngenxa yokuphathwa kakubi, nobutshaba bakhe noNoyongo awayemhlalise kakubi. Oku kwenza ukuba uKuku abengumxhasi kaDina naye obona kufanelekile ukuba uNyoka ohlwaywe. * UNozici, uNozigoci noNomhase basengabasebenzi bakaNyoka, abasaqhubeka nokuloba abantwana ukuze babengamaxhoba okuxhatshazwa nguNyoka ezityebisa ngabo, bona bebukela ukuhlawulwa. * Iyalwatyuza impixano yenza umsebenzi wayo, iyadlwayiza, abalinganiswa bakwiingxaki eziphotheneyo ngakumbi abaphambili, umlinganiswa uthi esongula olu ucwambu kube kuvela olunye: * UDina ucaca phandle ukuba uzimisele ukumlwa uNyoka nemikhuba yakhe ngamandla akhe onke. Uhamba ayokummangalela emapoliseni apho aphela ecebisana noSajini Gxalaba ngendlela enokwenza ukuba uNyoka abanjwe. * Uhlangabezana nengxaki yokuba uNyoka kungelula ukumbamba ke ngoko kufuneka efune amangqina abe mathathu. * Uyafunga uDina kwakhona ukuba uNyoka ugqibelisile akasayi kuze aphinde ahlukumeze mntwana wamntu. Lilonke, uza kumela alwele onke amanye amantombazana. Ukwicala lomthetho. * Inzondo anayo imenza athenge incula ejonge impindezelo. * Akunqandwa nguZanoxolo, ubuyela kwisikhululo samapolisa edibane nosajini Gxalaba baqulunqe icebo elingqingqwa lokubamba uNyoka. * Uya kwaNyoka ebharini enxibe ngendlela yokuze angaqondakali lula, isinxibo esimnyama neendondo emehlweni. Oku kudala inkxalabo nonxunguphalo kwaNyoka. * Izehlo zilandelelana ngokukhawuleza: * Kuvakala udaba ngamapolisa lokuba uNozici ubulelwe ngokuhlatywa ngencula phantsi kwebele. * USdokhwe noMkhefa baleqa imoto kaDina ngokuthunywa nguNyoka ibashiye. Ufuna bafumane zonke iinkcukacha ngaye kuba ubukho beli nenekazi angalaziyo eliquqa kwihotele yakhe kuye kumxhalabisa. * Ngosuku olulandelayo kusa kuvakala udaba lokugetyengwa kukaNozigoci ngencula, yena ingene emqolo yaya kuhlaba entliziyweni ngokokutsho kwamapolisa. * Kugquba ixhala noloyiko kwaNyoka. Oku kufa kumenza axhale ngakumbi ngenenekazi elifika rhoqo ngooLwezihlanu kwihotele yakhe angalaziyo. Uyalikrokrela ekubulaweni kwabasebenzi bakhe babe bona ooNoyongo bekrokrela uKuku.  |  | | --- | | **3.6.2.4 UVUTHONDABA** |  |  | | --- | | * Kweli nqanaba izinto zifike kwincochoyi: * Kubi kumacala omabini akukho kubuya mva, zizaqhwithi zodwa, elowo umlinganiswa uzijule ijacu, umonde wokunyamezela uphelile, elowo umlinganiswa ophambili uthi mayisuke yehle ehlayo. * Impixano ayisenakho ukunwenwa itwebeke ngaphezu koku. * Apha umlinganiswa oyintloko uhlangana nemeko emenza anyanzeleke ukuba enze inguqu.   Imizekelo   * Apha ibali lifikelela kwisigaba esiphezulu, kubi kumacala omabini akukho kubuya mva, zizaqhwithi zodwa, elowo umlinganiswa uzijule ijacu, umonde wokunyamezela uphelile, elowo umlinganiswa ophambili uthi mayisuke yehle ehlayo. * UNyoka uya kukroba eli nenekazi lisinxibo simnyama, afike iluqobo lukaDina engazigqumanga ngeentanyongo. Amehlo abo ahlabana ngqo. Ahlehle uNyoka. * UNyoka kwakhona uthumela ooSdokhwe ukuba bayokulalela uDina ngaphandle kwedolophu bambulale. * Impixano ifikelela encochoyini, kuqhushumba iintlantsi zibonwe ngumntu wonke. * Xa ephuma uDina uleqwa ngemoto nguMkhefa noSdokhwe, ibhukuqe imoto yabo ibatyekeze. * UDina ujika imoto ufike bepenapena, abagqebhe abophule amadolo ngentsimbi, abashiye apho, aleqe ekhondweni likaNoyongo noNomhase. * Abalinganiswa abasunduzanayo/abangquzulanayo abasenako ukuba bangagquzulana ngaphezu koku: Kwesi sigaba ukruthakruthwano phakathi koDina noThambolenyoka lufikelela kwangqingetye kuba bamelene ngoobhontsi. * Kucholwa uNomhase ngamapolisa egetyengiwe. Naye ehlatywe ngencula njengabanye. Oku uNyoka ukuva ngoNoyongo. * UNoyongo ulandelwa ngamapolisa endleleni egodukayo, ambambe aye kumvalela. * Apha umlinganiswa oyintloko uhlangana nemeko emenza anyanzeleke ukuba enze inguqu. * UNyoka uphakuphaku akasakwazi kuzinceda, uqesha uMtshizana njengonogada wakhe. | |

|  |
| --- |
| **3.6.2.5 ISISOMBULULO** |

|  |
| --- |
| * Eli nqanaba lisisiphumo sokugqibela sebali njengoko isakhiwo sebali singunobangela nesiphumo. * Kweli nqanaba sifumana isisombululo kwiimpixano nezishiqi ebezikade zisehla apha ebalini. * Iqhina ebelikade libotshiwe liyawululeka. Kuziwa nesisombululo esiba neziphumo ezikrakra komnye wabalinganiswa abaphambili. * Ziye zilunge izinto, zibentle okanye imeko ibe mbi nangakumbi. * Impixano iphelile. * **Ukusonjululwa kwezinto-izishiqi** ziyakhululwa-ziyawululeka izinto, wonke umntu uvelile. * **Injikaphethu**:(ukuguquka kwezinto) Yilaa ndawo izenzo ziguqukela ngakumlinganiswa oyintloko/ophambili/ okanye zimlahle umlinganiswa oyintloko. |

Imizekelo

* Eli nqanaba lisisiphumo sokugqibela sebali njengoko isakhiwo sebali singunobangela nesiphumo: (Oku kungenxa yokuba impixano iphelile, akusekho kusunduzana kubalinganiswa.)
* Kweli nqanaba sifumana isisombululo kwiimpixano nezishiqi ebezikade zisehla apha ebalini.
* Iqhina ebelikade libotshiwe liyawululeka. Kuziwa nesisombululo esiba neziphumo ezikrakra komnye wabalinganiswa abaphambili.
* UNoyongo uyampola uxelela amapolisa ukuba uThambolenyoka ushishina ngeziyobisi, uyoba amantombazana ngeziyobisi awafake kwishishini lakhe lokuthengisa ngemizimba. Uyawaxhaphaza nokuwaxhaphaza.
* Ziye zilunge izinto, zibentle okanye imeko ibe mbi nangakumbi.
* **Ukusonjululwa kwezinto-izishiqi** ziyakhululwa-ziyawululeka izinto, wonke umntu uvelile.
* UNoyongo uvuma ukusebenzisana namapolisa ekubambeni uNyoka.
* **Injikaphethu**:(ukuguquka kwezinto) Yilaa ndawo izenzo ziguqukela ngakumlinganiswa oyintloko/ophambili/ okanye zimlahle umlinganiswa oyintloko.

UThambolenyoka Ntliziyombi uyabanjwa, avalelwe eziseleni ze agwetywe iminyaka engamashumi amabini anesihlanu.

|  |
| --- |
| **3.6.2.6 ISIPHELO** |

|  |
| --- |
| **Apha kweli nqanaba sityhilelwa ngesiphumo sempixano esisenokuvela ngokuthi:**   * Acace poqo owoyisakeleyo * Kulungiswe obekungquzulwana ngako. * Umlinganiswa oyintloko azibone into ayiyo * Injongo yokubhalwa kwayo idrama iphuhle mpela. * Sisenokuba sisiphelo ebesilindelekile okanye esingalindelekanga. * Kungenjalo, umbhali webali usenokwenza ibali liphume apho besingacingelanga khona.   Imizekelo |

* Ucace poqo owoyisakeleyo:
* Ubukumkani bukaThambolenyoka buphelile, woyisakele. Isifungo sikaDina nomnqweno wakhe ufezekile.
* Kulungisiwe obekungquzulwana ngako.
* Ukuxhatshazwa kwabantwana abangamantombazana/kwabantu basetyhini kuyaphela, kuba uNyoka ubanjiwe, nabantu abanjengoNoyongo abebemncedisa ekwenzeni obo bubi baguqukile.
* Kungenjalo, umbhali webali usenokwenza ibali liphume apho besingacingelanga khona.
* UThambolenyoka oliqothaqikili eloyise umthetho, ubanjiswa atshatyalaliswe ngabantu abebengamaxhoba akhe nabakhangeleka bebuthathaka.
* **Injongo yokubhalwa kwedrama iyaphuhla:**
* Yeyokubonisa ukuba nabani na onyanisekileyo nozimiseleyo angabulwa neengcambu ububi obugqubayo entlalweni/ Yeyokukhuthaza abantu basetyhini ukuba bakulwe ukuxhatshazwa kwabo.

Umsebenzi

Funda esi sicatshulwa silandelayo uze uphendule imibuzo esekwe kuso:

|  |  |
| --- | --- |
| Noyongo:  Nyoka:  Noyongo: | Heyi Mlungu, ikhona ingxaki.  (*Efinge iintshiyi*) Yintoni?  NguDina Mlungu. Kaloku sekudlule unyaka wonke ngoku lo mntwana elapha. Ukhulelwe.  (Iphepha lama-36-38) |

(i). Xela isiganeko esibe sisiphumo sale ngxoxo.

(ii). Kutheni esi siganeko usixele ku-i sisiganeko

1. Esothusayo
2. Esiza nengxaki

(ii). Xoxa ngendlela esi siganeko (usixele ku-i) esisetyenziswe ngayo ngumbhali:

1. Ukukhulisa (hayi ngeminyaka) umlinganiswa onguDina kule drama.
2. Ukutyhila izimo zabanye abalinganiswa; uKuku, uNoyongo noNyoka.

(iii). Esi siganeko usixele ku-i sihambelana njani nesisombululo sebali?

|  |
| --- |
| **3.7. IMPIXANO** |

* Ngundoqo okanye sisihlahla sebali. Yenye yeentsika eziphambili ekwakheni ibali libe nomdla. Ngaphandle kwayo ibali linganomdintsi onganyamezelekiyo.
* Idalwa kukubethabethana kwezimvo/ kweengcamango zabalinganiswa / okanye ukungaboni ngasonye ngomba othile - umlinganiswa ngamnye, kungenjalo iqela elithile labalinganiswa limela uluvo / imbono ethile.
* Inokubonwa ngamehlo (ugxagxamiswano olubonwayo) okanye iviwe ngeendlebe.
* Yiyo ekhokhelela kuvuthondaba.
* Xa iyeyangaphakathi isenokuphathelela engqondweni, emxhelweni, emphefumlweni. Kusenokwenzeka ukuba umlinganiswa unomvandedwa anawo. (Isenokubonakala ngamehlo omxhelo).

|  |
| --- |
| **3.7.1 Iindidi zempixano** |

|  |
| --- |
| **3.7.1.1 Impixano yangaphandle:**   * Iphakathi komlinganiswa (ngakumbi oyintloko) kunye neemeko ezimngqongileyo. * Iziindidi impixano yangaphandle ezizezi:  1. Impixano yangaphandle ephakathi komntu nomntu: Ibangelwa zezi zinto zilandelayo:  * Abalinganiswa basenokuba babangisana ngento ethile, bayifuna bobabini. * Isenokuba abalinganiswa ababini baneenjongo ezahlukileyo ngenxa yoko omnye abengumqobo komnye abenalowo evale impumelelo yalo umbona njengomqobo. * Inokubangelwa kukuba omnye efungele ukwenzakalisa omnye, eqhutywa ngumona, yintiyo norhwaphilizo. * Inokuqhutywa kukuba omnye wabo ephethwe likratshi, efuna ukuphumelela nganxa zonke.  1. Impixano yangaphandle ephakathi komntu neemeko/ imimiselo yentlalo:  * Umlinganiswa oyintloko ungquzulana neemeko zentlalo. * Umzekelo, urhulumente onorhwaphilizo, iinkqubo enkolo ethile, iingcinga zabantu ngemiba ethile yetlalo, iimeko zoqoqosho, nezinye.  1. Impixano ephakathi komntu nendalo:  * Umlinganiswa uzamazamana neemeko zendalo. Umzekelo: Izilwanyana, imozulu, intshabalaliso ekhoyo, ze yena abe ezamana neendlela zokusinda/ ukuzindisaa abanye abantu.  1. Impixano ephakathi komntu netekhnoloji:  * Umlinganiswa ulwa neemiba yetekhnoloji. Mhlawumbi zisetyenziselwa unyoluko norhwaphilizo okanye njengezixhobo ezizisa intshabalaliso eluntwini.   **3.7.1.2 Impixano yangaphakathi:**   * Apha umlinganiswa ulwa nomphefumlo wakhe, akukho konwaba. * Kukho ukubethabethana kwezimvo zomlinganiswa. * Ngenxa yokujaceka komphefumlo umlinganiswa maxa wambi uthanda ukuba likheswa. * Ngenxa yeengcinga ezimongameleyo wumbi ude athethe yedwa ekhupha imbilini ngoko kukrekretha umphefumlo wakhe. |

|  |
| --- |
| **3.7.2 Impixano yangaphakathi ngokwasebalini** |

Imizekelo ngokuqhubeka ebalini

**Kule drama ithi, “Inzala YamaRhamba” nantsi eminye imizekelo yempixano yangaphakathi:**

* Indima yoku-1 yalo mdlalo ivula ngengxoxo etyala umoya wenkxalabo ngenxa yokukhathazeka kukaNcaphayi onguyise kaDina. Uxheleke umphefumlo kukutshintsha kwesimo sikaDina. Utyiwa nangakumbi yinto yokuba emdala nempilo iya imyeka, uthi akangethandi ukuba angasutywa kukufa kungekho luxolo emzini wakhe. Ude awabone amazwi esiNtu athi, “indoda ayikhali nokuba sele ingxange engxangxasini’’, engabhekisi kule ndoda inguye kuba esithi kuye kunyembelekile. Unako nokuzisola ngengqeqesho yakhe kuba uphatha eyeka ecinga ukuba kukho apho aphose khona ekuqeqesheni uDina.
* Indima 2, umboniso 5 UNcaphayi ukhala ngokuba ingxaki yakhe ngumphefumlo, akakwazi nokulala, nokuthandaza akakugqibi akufika kwindima enoDina uyomiwa. (p.22) Unako nokuzisola ngengqeqesho yakhe kuba uphatha eyeka ecinga nokuba kukho apho abhude khona ekuqeqesheni uDina.
* Indima 3, umboniso 2 UNcaphayi uthi imeko kaDina imbophelela kwisibonda sentuthumbo. (p.40)
* Umbhali usebenzisa isigama esiyiveza gca impixano yangaphakathi kaNcaphayi umzekelo; ‘ukungaphatheki kakuhle’, ‘ukuxhalaba’, ‘umoya ongekho luxolweni’, ‘ukungalali’, ‘ukungcungcutheka’, ‘isingqala’ njalo njalo.
* UDina uzivalela egumbini lakhe lokulala emva kokuba egxothiwe nguThambolenyoka akathethi namntu, akaphenduli sele kuthethwa naye, iiveki ezintathu zonke uphila ubukheswa.
* UDina ucinga nzulu de agixe esikhululweni samapolisa ngexa alinde uGxalaba eze kumangalela uThambolenyoka.
* UDina unomvandedwa ngenxa yoxanduva alubeke ebazalini bakhe (abantwana ababini abangenayise abafumene ngenxa yokwenza ukuthanda kwakhe).
* UDina ucinga nzulu de abenesingqala ngelixa athetha noKuku emva kokuba ebuye eKapa ehlala eKomani, bohlukana ephindaphinda amazwi athi, ‘Kusenjeya ...’ , aphethe ngesisongelo sokuba kuza kwaziwana.
* UThambolenyoka uhlutshwa linenekazi elinxiba impahla emnyama elimane libonakala ngolwezihlanu kwihotele yakhe, ingqondo yakhe ididekile ithatha ibeka, ufuna ukumazi ukuba ngubani lo kwaye uze ngabuni.

|  |
| --- |
| **3.7.3 Impixano yangaphandle ngokwasebalini** |

Imizekelo ngokuqhubeka ebalini

**Kule drama ithi, “Inzala YamaRhamba” nantsi eminye yemizekelo yempixano yangaphandle:**

* Impixano yangaphandle kule drama iphakathi **kukaThambolenyoka (omele ulwaphulo-mtetho)** no**Dina** **(omele ubulungisa).** UThambolenyoka owaphula umthetho ngokushishina ngokuthengisa ngemizimba ekwenza oku ngokuxhaphaza abantwana abangamantombazana (abasetyhini), abayoba ngeziyobisi akwashishina ngazo ngelithi uyazityebisa. UDina oyintombazana ethe nayo yalixhoba lale nkohlakalo, ufungela ukulwela ubomi bamantombazana axhatshazwa nguThambolenyoka, ufuna uphele nya loo mkhuba, kwenziwe ubulungisa ngokuthi umenzi wobubi ohlwaywe.
* Phakathi kukaDina noNoyongo olikholwane likaNyoka- uNoyongo uthintela uDina ukuba angangeni kwigumbi likaThambolenyoka, uDina uyamthuka umbiza ngokuba uligqwirha lemenemene elaba ngumnatha wokumbambisela uNyoka.(p45-46)
* UDina noThambolenyoka – uDina ufuna uThambolenyoka ondle abantwana bakhe, umxelela nokuba akanakuchitha ubomi bakhe aze obakhe busale buyimbumba. UNyoka umbiza ‘le nto’ uDina, abe yena uDina embiza igqwirha lemenemene.
* UDina uyamsongela uNyoka ngelithi uza kubuchitha ubukumkani bakhe bebhongo kungasali nelinye ilitye phezu kwelinye elingayi kutyhilwa.(p 47)
* UDina wenza amatiletile okuba uNyoka makabe uyabanjwa. Uhamba aye kummangalela emapoliseni. Akatyhafi akuthi amapolisa akanandlela yakude ambambe uNyoka, uhlokoza ingqondo kaSajini ngokuba afune kuvelwe necebo. (p.48-53)
* Liyaqhuba ishishini likaThambolenyoka, uDina naye ecaleni akanikezelanga, umi kwisifungo sakhe sokumdiliza kuba naxa sele ephangela, ubuyela kwasemapoliseni icebo eze nalo lokubamba abasebenzi bakaNyoka ngabanye, kuthiwe bagetyengiwe ukutyala umoya wenkxalabo noloyiko kuNyoka. Oku ukwenza ebambisene nomthetho (p.78)

**Qaphela:** Ngokweendidi zempixano ezixelwe ngasentla, kunokuthiwa le iphakathi komntu nomntu:

* Isenokuba abalinganiswa ababini baneenjongo ezahlukileyo ngenxa yoko omnye abengumqobo komnye abenalowo evale impumelelo yalo umbona njengomqobo.
* UThambolenyoka kule drama uneenjongo zokuzityebisa ngokuxhaphaza amantombazana, awasebenzise kwishishini lakhe lokuthengisa imizimba (p.10). UDina ungumqobo kuba ufuna uNyoka athathe uxanduva ngobomi bakhe abonakalisileyo kwaye ufungela ukuba uza kubuphelisa nya ubukumkani bukaNyoka. Uyithetha phandle eyokuba ugqibelisile ukuhlukumeza umntwana womntu ngaye (p.54).
* Inokubangelwa kukuba omnye efungele ukwenzakalisa omnye, eqhutywa ngumona, yintiyo norhwaphilizo.
* UNyoka ufungele ukwenzakalisa abantwana abangamantombazana eqhutywa lurhwaphilizo. Uzenzela ubutyebi ngandlela zonke, kwaye oku kushishina ngokuthengisa ngemizimba yamantombazana ukubona kuyeyona ndlela yokuzakhela ubutyebi. Oku kuvela kwiintetho zakhe zikwiphepha le-10 “ Into esiyenzayo sakha ubutyebi apha. Ubutyebi bakhiwa ngeendlela ngeendlela. Eyethu yile.” “Ewe kunjalo. Sakha ubutyebi ngoku. Ubutyebi bakhiwa ngeendlela ngeendlela. …iindlela zokwakha ubutyebi azifani njengoko nazo izityebi zinjalo. Eyethu yile.”
* Inokuqhutywa kukuba omnye wabo ephethwe likratshi, efuna ukuphumelela nganxa zonke.
* Jonga kwiphepha leshumi.

**Umsebenzi 1: Fakela amagama ashiyiweyo kule nkcaza ingezantsi:**

|  |
| --- |
| (i). Umahluko phakathi kwempixano nengxabano kukuba impixano …kanti yona ingxabano  kukungaqondani ngomba othile kwabantu abahambisanayo ngeembono, abaxhasanayo  ebalini.  (ii). Impixano ephakathi kukaNyoka noDina ilikhulisile ibali kuba…  (iii). Impixano yangaphandle yenze ukuba abalinganiswa bahlulelane kubini. Ngqina oku  ngokwasencwadini. |

|  |
| --- |
| **3.8 ABALINGANISWA** |

Abalinganiswa ngabantu abasetyenziswa okanye babunjwe ngumbhali ukuphuhlisa umxholo abhala ngawo. Idrama ngumdlalo ngabalinganiswa. Ubanika izimo ezithile nezithi maxa wambi zitolikwe nangamagama abanika wona. Izimo zabo zenza babe nokuqhubela umdlalo phambili bedandalazisa imfihlakalo yeengcinga zombhali. Nolwaluphi uhlobo lwebali likhumbuleka ngabalinganiswa balo. Loo nto iyodwa nje ibonisa ubuntsika bomlinganiswa ebalini. Umlinganiswa oyintloko (lo ungqongwe ziziganeko okanye ungumsunguli wezinto) nguye umakhi. Nguye kaloku owenza izinto zibonwe ngamehlo, ziviwe ngeendlebe ebalini. Nguye oqweqwedisa ibali nomchasi wakhe. (Umchasi ngulowo usoloko esenza okanye ethetha izinto eziphikisana nezomlinganiswa oyintloko). Le nto yenza ukuba ibali libe nobomi. Abalinganiswa bazotywa ngokuthi sazi izinto abazithethayo, abazenzayo nezinto ezithethwa ngabanye ngabo.

|  |
| --- |
| **IINDIDI ZABALINGANISWA** **NGOKWEENDIMA ABAZIDLALAYO ENCWADINI** |

|  |
| --- |
| **3.8.1 Umlinganiswa oyintloko** |

Umlinganiswa oyintloko ufumaneka phakathi kwabalinganiswa abadlala indima ephambili ebalini. Kukho iimpawu abonakala ngazo lo mlinganiswa. Indlela yokumqonda kukuba uthabathe bonke abalinganiswa abadlala indima ephambili wakuba ulifundile ibali, waliqonda neziganeko zalo, ubafake kwezi mpawu ungqiyama ngokubungqina obusebalini obuchanekileyo. Umlinganiswa oyintloko uzithabatha zibe liqela ezi mpawu.

* Ungumsunguli (kusungula kukuqala into ebingekho), weziganeko ezehlayo ebalini. kwaye oku kuthetha ukuba zonke zinye iziganeko zizalwa sesi)
* Ibali lisekeke kuye isiqalo nesiphelo somdlalo siya kuwa kuye. Impixano ekhoyo iza ngaye.
* Uba nento ayifuna ngamandla ebomini, akancami ade ayifumane.
* Ifuthe lakhe liyavakala nokuba akakho
* Wenziwa akholeleke- umela injongo ethile.
* Iziganeko zehla ngenxa yakhe /zingqonge yena/ zithandeleke kuye nokuba akakho isiganeko singaye.
* Ngulo ubangela ukuba ibali liqhubele phambili.
* Unqwenela into, kubekho imiqobo ebangela ukuba iphumelele luzizi/ ingaphumeleli.
* Ubanenjongo afuna ukuyifezekisa.
* Wenza iinzame zokufumana le nto ayifunayo.
* Uxolele ukujinga iliso kunokuba angayifumani into ayifunayo, kungade kube kho inyhikityha yokufa kwabantu abangenasono ngenxa yakhe.
* Unento ayixabisileyo ebaluleke kakhulu ebomini bakhe.
* Uyohlwaywa ngesenzo sakhe.

Umzekelo encwadini

Khawukhe uqwalasele le theyibhile mfundi: Kubekwe iimpawu zomlinganiswa oyintloko kwaza kwabekwa abalinganiswa ababini abangabona baphambili uThambolenyoka noDina.

|  |  |  |
| --- | --- | --- |
| **Iimpawu zomlinganiswa oyintloko:** | **Umlinganiswa onguThambolenyoka:** | **Umlinganiswa onguDina:** |
| Ibali lisekeke kuye isiqalo nesiphelo somdlalo siya kuwa kuye. | Ukho ekuqaleni kwebali, uvela engusomashishini onehotele, uqoqozisa abasebenzi bakhe ukuba bazimisele bafune amantombazana aza kusetyenziswa kwishishini lokuthengisa ngemizimba. | Uvela eyintombazana esafundayo, exakileyo ngesimilo ekhayeni, engeva kululekwa ekrelekrele esikolweni. |
| Impixano ekhoyo iza ngaye. | Umkhuba kaNyoka wokufuna ubutyebi ngondlela-mnyama ukhokelele ukuba athengise ngemizimba yabantwana abangamantombazana. UDina ungena kulo mgibe, atsho atshintshe isimilo nesimo, oku kudala inkxalabo kuba uyise ujikajikana neengcinga akazi ukuba konakele phi. Ubanempixano yangaphakathi.  Akukhulelwa uDina, akuba kukudla exhatshazwa nguNyoka, emthengisisa umzimba de akhulelwe ngokuxhatshazwa nanguye, uyamgxotha. Oku kumenza udina afungele ukuchitha ubukumkani bukaNyoka, kuqale apho ukusunduzana. Oku kudale impixano yangaphandle. Phakathi komntu nomntu. Usisizekabani songquzulwano eziqhubeka kweli bali. | (Ukuba uDina ebengaqhathwanga nguNoyongo osebenzela uNyoka, unge engatshintshanga similo abe litshivela elingalali ndlwini de kuhlupheke uNcaphayi. Ukuba ebengathanga akukhulelwa uNyoka amtshice,unge engakhange abenanzondo yakumlwa, kudaleke impixano phakathi kwabo.)  Ngoko ke impixano ekhoyo ayizanga ngaye. |
| Ubanento ayifuna ngamandla ebomini, akancami ade ayifumane. | UThambolenyoka into ayifuna ngamandla buubutyebi, akakhathali nokuba wenze njani. Oku kuvela kwasekuqaleni kwebali. Kwiphepha le-10 oku ukuthetha phandle kwaye uyayigxininisa ukuba ubutyebi bakhiwa ngeendlela ngeendlela kwaye ukuthengisa ngemizimba yamantombazana yiyona ndlela aza kuzakhela ngayo ubutyebi. | UDina akufuna ngamandla kukuwisa ubukumkani obungcolileyo bukaNyoka. Ufuna ukulwa ukungcola kukaThambolenyoka kokuxhaphaza abantwana abangamantombazana. |
| Ungumsunguli weziganeko ezehlayo ebalini. | NguThambolenyoka oqale ishishini lokuthengisa ngemizimba yabantwana abangamantombazana, nto leyo ekhokelele ukuba kude kungene uDina kuloo mkhuba. Othe yena akukhulelwa agxothwe, agqibe ukuba uza kumlwa uNyoka, amthintele ekuqhubekeni nokuxhaphaza abanye abantwana. | (Akukho bungqina basiganeko sisungulwe nguDina siva ngaso/sisibonayo ebalini ekunokuthiwa ngaso kutsho kwenzeka zonke iziganeko zebali) Uvela serhwetyeshelwe kwishishini ekukudala laqalwayo nguNyoka**.)** |
| Iziganeko zehla ngenxa yakhe /zingqonge yena/ zithandeleke kuye nokuba akakho isiganeko singaye.  [isiganeko sisenzeko esithi sakwenzeka abalini sishiye umtshithi, sizale esinye apha ebalini, ngendlela eliqhubela phambili ibali.] [sikhulise impixano] | Intlanganiswana ekwaNcaphayi yakhe noMaTshezi noZanoxolo yenzeka ngenxa yakhe. [isimilo sikaDina sixake akuhlangana noNoyongo amnike ifowuni amdibanise noNyoka, ‘aqeshwe’ kwakhe. Abengumntu olala khona ngeeMpelaveki.]  Kukugxothwa anyevulelwe nguNyoka okwenze ukuba uDina ayekumbambisa.  Intlungu yokuphoxwa nguNyoka imse ecaweni kanti uya kwelinye irhamncwa elinguPhasta eliza kumshiya enosana lwesibini.  Nguye ogxothe uDina ze abone ukuba makaye eKapa, aphale efumana umsebenzi. Nezinye. | NguDina okhokelele ekuvalelweni kooNozigoci ngeenjongo zokuba bajike babe ngamangqina enkundla.  UNyoka ubanjwa ngenxa yemigudu kaDina, de avele namacebo ancede namapolisa. |
| Wenziwa akholeleke-umela injongo/imbono ethile. | UThambolenyoka uyakholeleka. Umele injongo/imbono yokuba ungumntu yenze nantoni na ukuzuza ubutyebi. Bakho ke abantu abanjengaye ebomini.  [Ubani angavela nenye.] | UDina uyakholeleka. Umele injongo/imbono yokuba umntu umele ukusebenzisa amava akhe obomi ukusindisa/ ukunceda abanye.  [ubani angavela nenye.] |
| Unqwenela into, kubekho imiqobo ebangela ukuba iphumelele luzizi/ ingaphumeleli. | Unqwenela ubutyebi obuza lula. Ubona ishishini lokuthengisa ngemizimba ilelona linokumenzela bona. UDina obelixhoba ujike wangumqobo wokuba abuzuze obo butyebi uNyoka kuba uzibhaqe sephila ngokungcungcutheka noloyiko. Wachitha nobo bukumkani bakhe. | (Akuvakali mnqweno kaDina ekuqaleni kwebali.) |
| Ifuthe lakhe liyavakala nokuba akakho. | OoKuku nooNoyongo bathetha ngokuxhatshazwa nguye ebahluthe ubuntombi babo, de kuvele intiyo anayo uKuku (pp.11, 19 -20).  UNcaphayi nooDyalo bashukuxa ukugxothwa kukaDina nguNyoka nentlungu akuyo uyise.(pp.42-45)  Ugxalaba noDina esikhululweni samapolisa.  UDina noKuku eNgcobo (pp.72-76)  UDina noZanoxolo (pp.76-78) | Abazali bakhe bathetha ngesimo sikaDina esitshintshileyo. Oku kudala ingxaki ekhayeni, echaphazela nabanye abantwana kuba uZanoxolo uphela naye enomthwalo wokunceda ekululekeni uDina. |
| Wenza iinzame zokufumana le nto ayifunayo. | UThambolenyoka uqesha ooNoyongo ukuba bamrhwebeshele abantwana abangamantombazane ukuzama ukuzuza ubutyebi. Ude abanqonqozise ukuba mabaqinise ukuwenza loomsebenzi. (p.10)  Ude abahlawule intlawulo eyikhomishini.(p. 33)  Ubatyisa iziyobisi abantwana abangamantombazana ukuze baxhomekeke kuzo kubelula ngakumbi ukubasebenzisa. (p.26)  Akubona ukuba abasenzi bakhe ukuba bayabulawa, aze azi ukuba nguDina intombazana ekudala eyikrokrela, wenza iindlela zokuba abulawe, uthenga ooSdokhwe. (p.94) | UDina ubambisa uNyoka, akuxakwa amapolisa wenza indlela yokufumana amangqina angabasebenzi bakaThambolenyoka ukuze abanjwe agwetywe. Kwakho uya kwaNyoka, abengumntu ophela ekrokrelwa, aze abayinxalenye yokusasazwa kobuxoki bokugetyengwa kwabasebenzi bakaNyoka. Oku kudale uloyiko kuNyoka noNoyongo ukuze bafumaneke lula. |
| Ubanenjongo afuna ukuyifezekisa. | Ufuna ukuzenzela ubutyebi. | Ufuna ukudiliza ubukumkani bukaThambolenyoka bokungcola. |
| Uxolele ukujinga iliso kunokuba angayifumani into ayifunayo, kungade kube kho inyhikityha yokufa kwabantu abangenasono ngenxa yakhe. | Ubufuna ubutyebi kangangokuba ude enze ishishini lokuthengisa ngemizimba, asebenzise abantwana abangamantombazana kulo. Naxa sele esoyikiswa nguDina, kukho nolwimi lokuba abasebenzi bakhe bayagetyengwa, akalivali ishishini lokuthengisa iziyobisi nokuthengisa ngemizimba, koko uzama indlela yokuzikhusela. Siva ngoSajini Gxalaba ukuba ukhe aye kuma ezinkundleni zamatyala kodwa asebenzise amagqwetha ukuwina loo matyala.  Siva kwingxoxo kaSajini gxalaba noDina ukuba amangqina ebenyamalala kuba ebawabulala uNyoka, liphele ityala elo. Oku ekwenza kuba engafuni kwahlukana nenkohlakalo yokuzama imali ngondlela-mnyama.  Uxolele ukuziqeshela unogada onguMtshizana wokusindisa ubomi bakhe kunokuba ayeke ububi abenzayo. | UDina uxolele ukujonga iliso kunokuba amyeke uNyoka aqhubeke nokuxhaphaza ngolunya abantwana abangamantombazana.  Ufuna ukuziphindezela kuNyoka ngamandla.  Ude enze iindlela zokufumana amangqina ngokubamba abafazi abasebenza kwaNyoka, kusasazwe ubuxoki bokuba bagetyebgiwe.  Ngenxa yoku wenza imigudu, uNyoka eneneni ude abanjwe.  (Akukho kufa kuze ngaye) |
| Unento ayixabisileyo ebaluleke kakhulu ebomini bakhe. | Yimali nobutyebi obuza lula. | (Abukho ubungqina boku encwadini kuba ubulungisa ubulwela akuphoxeka. Akakhange athi akuqaphela ukuba bathengisiswa imizimba, kwaye amantombazana ayaxhatshazwa, ayilwe loo nto ngexa bekusemnandi kuye.) |
| Ngulo ubangela ukuba ibali liqhubele phambili. | UNyoka ugxotha uDina akuba emxhaphaze de wakhulelwa. Akuba emlalise namadoda angawaziyo ethengisa umzimba wakhe. Oku kwenze ukuba ibali liqhubele phambili kuda kudale impixano, eyeyona iqhuba ibali liye kuvuthindaba. | UDina uthi akugezelwa nguNyoka akuba esithi makondle abantwana bakhe, aye emapoliseni. Ubanenzondo emenza azimisele ukuba ngumqobo olwa noThambolenyoka, ukuzama ubulungisa nokusindisa nabanye abantwana. Oku kudala usunduzwano oluqhubela phambili ibali. |
| Uyohlwaywa ngesenzo sakhe. | UNyoka uyabanjwa agwetywe iminyaka engamashumi amabini anesihlanu. |  |
|  |  |  |

Qaphela: ngokobungqina obusencwadini obudweliswe kule theyibhile uThambolenyoka nguye umlinganiswa oyintloko kule drama.

|  |
| --- |
| **3.8.2 Umlinganiswa ongumchasi (*antagonist*)** |

* Lo ngulo mlinganiswa uchasana nomlinganiswa oyintloko.

Unokuchasana naye ngezimvo okanye ngezenzo.

* Ngumlinganiswa ongumqobo kwiinjongo zoyintloko.
* Nguye ophazamisekayo kwinyathelo elithatyathwa ngoyintloko.
* Amandla akhe athanda ukulingana nala walo uyintloko ukuze avelise okanye akhule / kukhule / kutyhileke oyintloko.
* Ulenza ibali lisoloko lihambela phambili ngokuba abengumqobo endleleni yomlinganiswa oyintloko yokufumana oko akufunayo / akulwelayo.
* Amaxesha amaninzi abalwi ngazigalo aba balinganiswa babini koko balwa ngeenjongo, ngeentetha nangeminqweno.

Umsebenzi

**Gcwalisa le theyibhile ilandelayo ngokufaka ubungqina obusencwadini kuKholam B obuxhasa uphawu olukuKholam A lomlinganiswa ongumchasi, ujonge uDina njengomlinganiswa ongumchasi kule drama:**

|  |  |
| --- | --- |
| **Kholam A** | **Kholam B** |
| Lo ngulo mlinganiswa uchasana nomlinganiswa oyintloko ngezimvo okanye ngezenzo. |  |
| Ngumlinganiswa ongumqobo kwiinjongo zoyintloko. |  |
| Nguye ophazamisekayo kwinyathelo elithatyathwa ngoyintloko. |  |
| Amandla akhe athanda ukulingana nala walo uyintloko ukuze avelise okanye akhule / kukhule / kutyhileke oyintloko. |  |
| Ulenza ibali lisoloko lihambela phambili ngokuba abengumqobo endleleni yomlinganiswa oyintloko yokufumana oko akufunayo / akulwelayo. |  |
|  |  |

|  |
| --- |
| **3.8.3 Umlinganiswa onguvalithuba** |

* Ngumlinganiswa othi gqi eze kwenza oko kuthile aphinde anyamalale.
* Udla ngokuba sicaba kuba unophawu oluthile olunye alusebenzisayo umzekelo ukuba unolwimi/ ulungile uba njalo ke. Umzekelo:

|  |
| --- |
| **3.8.4 Umlinganiswa ongummeli-ntlobo.** |

* Lo umlinganiswa umele uhlobo oluthile, umzekelo ipolisa limele umthetho.

Umzekelo- Gxalaba, Mbotoloshi. UDyalo noSoka nabo bawa kolu luhlu kuba baziititshala. Njengeetitshala banenkathalo ngoDina, kwaye njengabantu abaqeqeshelwe ukubanceda ngandlela zonke abafundi, beza necebo kwaNcaphayi lokuhlangula uDina kwiziyobisi.

Umsebenzi

Chaza aba balinganiswa balandelayo bazeziphina iindidi ngokweendima ezidlalwa ngabalinganiswa ezicaciswe phantsi ko-3.8. Nika isizathu sempendulo yakho.

|  |  |  |
| --- | --- | --- |
| USdokhwe |  |  |
| UMatshizana |  |  |
| UMacebo |  |  |

|  |
| --- |
| **IINDIDI ZABALINGANISWA NGOKWENDLELA ABABUNJWE NGAYO** |

|  |
| --- |
| * + 1. **Umlinganiswa osicaba** |

* Ngulo kuvela icala elinye kuphela kwisimo sakhe, nokuba lihle nokuba libi, liya kuba njalo ke kude kuphele ibali. Aba ke abanguwo umzekelo wabantu abaphilayo kuba akakho umntu onecala elinye kungekho mntu uyinto enye ebomini.

Imizekelo ngokuqhubeka ebalini

* UThambolenyoka ngumlinganiswa osicaba kuba akaguquki kwisimo yakhe. Oko engcolile kwaye ekhohlakele kule drama lide liyokuphela ibali. Ungcolela abantwana abangamantombazana ngokuthi abaxhaphaze akugqiba abagxothe angabinalo nosizi ngabo. Kanti ukwaxhaphaza nabasebenzi bakhe oku sikuva nakwindlela athetha ngayo xa ethetha nabo.

|  |
| --- |
| **3.8.6 Umlinganiswa ongqukuva** |

* Ngulo kuvela amacala amabini kwisimo sakhe, icala elihle kunye nelibi.
* Sifunda lukhulu ngalo mlinganiswa kuba ungumzekelo womntu ophilayo (umntu-gqibi). Kaloku wonke umntu uba nazo iimpazamo azenzayo ebomini.

Imizekelo ngokuqhubeka ebalini

* UNoyongo uvela njengomlinganiswa ongqukuva kuba unamacala amabini, elihle nelibi. Ungcolile ngokurhwebesha abantwana ukuba baze kuxhatshazwa nguThambolenyoka. Unecala elihle, Oku sikubona emva kokuba uDina egxothiwe nguThambolenyoka ukwazile ukumsizela elila kunye naye kucaca ukuba naye ubuhlungu yile nto yenziwa nguNyoka ebantwaneni. Oku kutyhila ukuba nangona engcolile unalo icala elihle apha kuye. Kwakho, liphela ibali eziyekile izenzo zakhe ezibi, esebenzisana nomthetho.
* UDina uye watshintsha kwisimo sakhe engabaphulaphuli abazali bakhe kodwa wakwazi ujika kwizinto ebekade ezenza wacela uxolo kubazali bakhe. Waphuma kubutshivela wangummi neqhawekazi elilwe lajijiliza lisilwela ubulungisa.

|  |
| --- |
| **3.8.7 Ukuzotywa kwabalinganiswa** |

* Umbhali kulo mba uza kwenza nje umqhoqhozwana omfutshane, ethabatha usingaye ngokwakhe. Iingcali zoncwadi ziyasixelela ukuba:
* Umbhali usenokubatyhila ngqo ngokwakhe abalinganiswa bakhe.
* Umlinganiswa usengazibonakalisa into ayiyo ngezimbo nangentetho yakhe;
* Isimilo somlinganiswa sisenokuphuhliswa nangabanye abalinganiswa.
* Sinokutyhilwa zizenzo, iingcinga kunye nezinto azixabisileyo nakholelwa kuzo.

|  |
| --- |
| **3.8.8 IINDLELA ZOKUZOTYWA KWABALINGANISWA** |

|  |
| --- |
| **3.8.8.1 Indlela engqalileyo/ uzobo-ngqo/ Uzobo oluthe ngqo** |

Kuxa isimo/ubunjani bomlinganiswa buxelwa ngokuphandle kusetyenziswa amagama angafihlakalanga: Umzekelo:

* Apha sixelelwa phandle ukuba umlinganiswa uluhlobo luni na:
* Umbhali unokuyenza ngokwakhe le nto, kungenjalo ijelo lakhe lokwenza le nto libe ngomnye kubalinganiswa bakhe:
* Kusenganikwa iinkcukacha zomlinganiswa umzekelo; igama lakhe, inkcazelo ngobude bomzimba/ isinxibo sakhe/ ubudala bakhe:

|  |
| --- |
| **3.8.8.2 Indlela engangqalanga/ uzobo-mayana** |

Kuxa isimo/ubunjani bomlinganiswa buxelwa ngokufihlakeleyo (kusetyenziswa amagama anentsingiselo efihlakaleyo) ze kufuneka ukuba wena mfundi wencwadi ucinge ngakuthethayo/ngentsingiselo yawo: Umzekelo:

* Njengoko igama lizichaza, le yindlela engangqalanga ayisebenzisayo umbalisi abaziveza ngayo abalinganiswa.
* Thina ke bafundi bebali sisebenzisa iingqondo zethu ukuhlumisa oku kudluliswa ngumbhali ngeendlela ezimayana.
* Njengokubaxoxisa/ ukubenza bangene kwiingxoxo ngomba othile.
* Unako ukusikrobisa kwiingcingane zabo okanye iimvakalelo zabo:
* Unako ukusikrobisa kwizinto ezithethwa ngabanye ngaye/ okanye indlela izenzo zakhe ezibonwa ngayo ngabanye, kodwa oko ebekubeka ngendlela efihlakeleyo:

Umsebenzi

**Kule theyibhile ilandelayo xela udidi lozobo oluvela kwinkcaza enikiweyo uze kwikholam yokugqibela unike isizathu zempendulo oyinikileyo.**

|  |  |  |
| --- | --- | --- |
| **Inkcazelo** | **Udidi lozobo** | **Isizathu sempendulo oyinikileyo** |
| 1. “Igcwele qhu. Imilile, intsundu kwaye ithe rhwelele ngeetuma, umlomo ungqebesha kwaye kuvokotha izinxonxo akuncuma. Uyokozelisa imisebe emide kodwa unembonakalo ebuthathaka.” |  |  |
| 1. Ulumke ntomb’am. Asinja idlala nambundlwana le uqubisene nayo apha. Ukhohlakele la mfo. (Kutsho uGxalaba) |  |  |
| 1. “Mlungu nawe usuka usiwhawhe ngamanye amaxesha singakwazi nokucinga”. (Kutsho uNoyongo kuNyoka) |  |  |
| 1. “Basebenzela laa namba inguNyoka nangoku”. (Kutsho uKuku) |  |  |
| 1. “Lona lodwa igqwirhakazi. Ndifuze uMha uMaMfene”. (Kutsho unoyongo) |  |  |

|  |
| --- |
| **3.9 INGXOXO, INTSHUKUMO NEZALATHISI ZASEQONGENI** |

**Ingcaciso:** Idrama yenzelwe ukuba idlalwe eqongeni ibukelwe ngababukeli, bemamele ngeendlebe begqalisele kwintshukumo eqhubeka eqongeni isenziwa ngabalinganisi/ abadlali beqonga. Iskripthi siqulatha ingxoxo-amazwi/intetha yabalinganisi. Xa ke ngoko ufunda incwadi eyidrama umele ukuzakhela umfanekiso-ngqondweni weqonga, usebenzisa ingqikelelo yakho ukuzakhela umbono wokuboniswayo, ukukhanya, izinxibo nabalinganisi.

**3.9.1 INGXOXO**

* Ingxoxo yintetho ethi ibekho phakathi kwabantu ababini nangaphezulu. Abo bantu ke baxoxa ngeenyewe ezibaphazamisayo ebomini babo. Loo nto yenza ukuba sikwazi ukumfunda umlinganiswa ukuba ungumntu onjani. Umntu umfunda ngcono ngamazwi aphuma emlonyeni wakhe, ukanti nabanye xa bethetha ngomnye umlinganiswa. Kuloo ncoko buyadula ubunjani baloo mlinganiswa nokuthethwa ngaye. Iintlobo zengxoxo kwidrama zezi:
* **Ingxoxo yomntu omnye** (imonologu)Yintetho ende eyenziwa ngumlinganiswa omnye ebhekisa kwabanye eqongeni ethetha ixesha elide. Uyenza ngaxa limbi engakhathalelanga kuphendulwa.
* **Ingxoxo yabantu ababini nangaphezulu:** Apha kulapho kuxoxa abantu ngabantu bemana ukunikana amathuba. Isenokuba yincoko okanye luxambuliswano. Oku siyakubona kolu xambuliswano lukaDina noNoyongo:
* **Ingxoxo eyenziwa ngumlinganiswa bucala (ephakathi kwabanye kodwa engaviwa) (**Aside**):** Yintetho emfutshane eyenziwa ngumlinganiswa eyibhekisa kubabukeli okanye ezithethela ebhekisa kuye kungenjalo ebhekisa komnye umlinganiswa kodwa ethethela ukuba angaviwa ngabanye abalinganiswa. Kumaxa amaninzi sukuba ephimisela iingcinga zakhe.
* **Ingxoxo yoyedwa (**isolilokhi**)**: Yintetho yomlinganiswa oyedwa eqongeni, okanye onngekho Phakathi kwabanye. Ikholisa ukubande. Iveza iimvakalelo zakhe zokwenyani, iingcinga zakhe. Konke oku ekwenza engaviwa ngabanye.

**3.9.1.1 Mayibe njani ingxoxo? Iimpawu zengxoxo eyakheke ngokukuko:**

* Mayibe yeyokwenyani njengeentetho zabantu bemihla ngemihla.
* Mayiveze isimo sentlalo esiza kukhokelela ekukhuleni kwebali.
* Mayiveze izimo zabalinganiswa.
* Isantya esisetyenziswayo kwingxoxo masifanele abalinganiswa, sicothe kwabadala sikhawuleze kulutsha.
* Mayizobe imeko ecace gca nefanela uhlobo lwedrama olo umz: elusizi -trajedi, eyonwabileyo-Ikhomedi
* Ingxoxo mayinxulumane nesakhiwo sebali.
* Mayikwazi ukuveza ithoni nemvakalelo yombhali esebenzisa abalinganiswa.
* Ingxoxo mayiveze umxholo webali.

Umsebenzi

Unikwe iimpawu ezisi-8 zeempawu zengxoxo eyakheke ngokukuko. Kule theyibhile tshatisa uphawu nomsebenzi wengxoxo oku**Kholam B** nengxoxo ecatshulwe encwadini eku**Kholam A**

|  |  |
| --- | --- |
| **Kholam A** | **Kholam B** |
| 1. Ndilisebenzise kubo bade babathathu mfazi. Ngowesine lo. Lindenzela imihlola eli cebo likanomyayi. | 1. Iveza umxholo webali. |
| 1. …Jonga ke Yongs kule veki izayo sisi baza kuba baninzi abatyeleli kule hotele njengoko kuza kube kukho inkomfa yabatyali-mali… | 1. Iveza ithoni nemvakalelo yombhali esebenzisa abalinganiswa. |
| 1. Lo mntwana makahambe. Andizanga kufukama zimithisane mna apha. Ndiqhuba ishishini. | 1. Iveze izimo zabalinganiswa. |
| 1. Kowu! Mfo wam asiloxesha eli lenu. Hayi mfowam asiloxesha nje tu. Andinimoneli. | 1. Iveza isimo sentlalo. |
|  | 1. Iveza iintetha zabantu zemihla ngemihla. |

**3.9.2 INTSHUKUMO**

* Umdlalo ngumdlalo ngentshukumo. Intshukumo asikokuhambisa amalungu omzimba ngokusuka kwenye indawo uye kwenye. Umntu uyakwazi ukuyenza intshukumo ngokucimela, ukunikina intloko, ukuphakamisa isandla njalo njalo. Intshukumo kukujikajika ulusu xa umntu ebonisa ukucinga, ukothuka, ukucaphuka, ukuvuya. Intetho yabo mayifane nabo, ibe krwada kokrwada, ilulame kolulamileyo njalo njalo.
* **Nazi iindidi zentshukumo:**
  + - 1. **Intshukumo ebonakalayo**-xa kusenziwa umdlalo siwubukele umz: ecimela/ enikina intloko

**3.9.2.2 Intshukumo echazwayo**- xa sifunda incwadi kwizalathisi zeqonga umz: ethwala

izandla entloko

**3.9.2.3 Evakalayo**-kunomathotholo umz: siva isandi sokukhala

* **Umsebenzi wentshukumo:**
* Ityhila isimo somlinganiswa, iveza ubunjani bakhe, ityhila izenzo zomlinganiswa, impixano yangaphandle/ ngaphakathi.

**3.9.3 IZALATHISI ZEQONGA**

Ngamagama abhalwe ngefonti ekekeleyo kwizibiyeli. Yonke imiboniso iqala ngezalathisi zeqonga. Izalathisi zeqonga ezalatha omakwenziwe ngabalinganiswa ngamazwi, ngeentetha ukushukuma komzimba ukuphuhlisa imvakalelo ethile, konke oko kudala intshukumo yebali.

* **Umsebenzi wezalathisi zaseqongeni:**
* Kukuveza imbonakalo nemo yemvakalelo yabalinganiswa, nokuza kwenzeka kweso sahluko.
* Iveza isimo sentlalo. Umz Indawo eliqhubeka kuyo ibali, Zinika ixesha, ixesha leveki/ lemini/ nemini/ umhla wokuqhubeka kwesiganeko
* Kukuchaza iziganeko okanye iintshukumo ezingenakuvela eqongeni.
* Kukunika ababukeli ulwazi ngokuqhubekayo nokuza kuqhubeka kulo mboniso.
* Zinika umyalelo weqonga
* Zichaza intshukumo yabalinganiswa xa kukho into evelayo emalunga neemeko abakuzo abalinganiswa,
* Iinkcukacha malunga nabalinganiswa abathabatha inxaxheba kulo mboniso
* Zinika umkhombandlela wento eza kwenzeka.
* Zichaza isiganeko okanye intshukumo.

Umsebenzi

**Kule theyibhile ingezantsi kucatshulwe izalathisi zaseqongeni. Nika umsebenzi/imisebenzi ezisetyenziselwe yona.**

|  |  |
| --- | --- |
| Molweni tata. (*Engena ecothoza entywizisa eneentloni. Etsale imikhono yejezi ayinxibileyo wazigquma ngayo izandla zombini zangamanqindana. Emana esula ngawo imifinya).* |  |
| *KungoLwesihlanu weveki elandelayo, ehotele kwaThambolenyoka, kwicala lokuselela amanenekazi. Kufika uThambolenyoka abize uNoyongo, uNomhase, uNozigoci noNozici.* |  |
| *Endweba ebambelela entloko, ephakamisa amashiya.* |  |

|  |
| --- |
| **3.10 UMXHOLO** |

Umxholo wale drama ithi “Inzala YamaRhamba” ngowokuxhatshazwa kwabantwana abangamantombazana (kwabantu basetyhini) ngenxa yesini abasiso ngokuthi benziwe izinto zokungenisa imali.

* Lo nguwona mcamango ungumongo/uphambili wenze umbhali wathatha usiba lwakhe waba uyabhala.
* Yingcinga engundoqo edibanisa yonke into ethethwayo.
* Yile nto kuthethwa ngayo/ isihlahla sebali, ifana negwele.
* Kwaphaya ekuqaleni kwebali ngumxholo othi uqingqe ingxaki ekhoyo nokwandlalwa kwayo.
* Le ngcinga ilithungela ilityhutyhe lonke ibali ukusuka kwingabula zigcawu ukuya kwisiphelo.
* Umxholo uphuhliswa ngabalinganiswa ngendlela ababunjwe ngayo/ngokokusetyenziswa kwabo.
* Umxholo ukhatshwa yimpixano ukuze ibali liqhubeke utsala nomdla.
* Xa ufuna umxholo uzibuza le mibuzo ilandelayo:
* Eli bali lityhila ntoni ngobomi jikelele?
* Sibaluleke ngantoni isihloko salo?
* Ingaba umlinganiswa oyintloko/ ophambili uyatshintsha apha ebalini okanye unesifundo asifundileyo?
* Mbono zini ezimkhuthazayo/ ezimtyhafisayo umlinganiswa oyintloko?
* Sibe yintoni isiphumo seengcinga neendlela ahlangabezene ngayo neemeko ezimkhathazayo/ eziyimiqobo?
* Zibe yintoni iziphumo zezenzo zakhe kubomi bakhe?
* Ubefuna ukusixelela ntoni ke umbhali ngencwadi yakhe?
* Umbhali angawuphuhlisa ngeentetho, izenzo, izinxibo neenkolo zabalinganiswa.

Imizekelo ecatshulwe kule drama ukuxhasa umxholo

* UDina ulotywa ngeselula nguNoyongo ukuba aye kusebenza kwihotele kaThambolenyoka apho kushishinwa khona ngeziyobisi kuxhatshazwa namantombazana asakhulayo ngesondo ekugqibeleni athengise ngemizimba yawo kubatyeleli behotele.
* Abasebenzi basetyhini kule hotele bavakalisa intlungu yabo yokuba bonke njengokuba bemsebenzela nje uThambolenyoka wabahlutha ubuntombi babo.
* UDina ukufika kwakhe ehotele uba lixhoba likaNyoka, ugalelelwa iziyobisi kwisiselo ukuze athambele konke okuza kwenziwa kuye. Kuxhelw’ exhukwana kuNyoka uzenzela unothanda ngomzimba kaDina
* UDina uyagxothwa kuba ukhulelwe kwaye neziyobisi zimgqibile.
* UThambolenyoka ungqisha ngonyawo phantsi uthi makahambe uDina ayokulungisa ingxaki yakhe kowabo hayi apha kwakhe.
* UDina ubambisa uNyoka, angabanjwa kuba abukho ubungqina obupheleleyo, kuba abo bathe bazama ngaphambili babe zizithuko, babonwa njengabathoba isidima sendoda ehloniphekileyo.
* UNyoka uthumela uMkhefa noSdokhwe ukuba babulale uDina, nalwo loo madoda abona elo sikizi lifanelekile kuba afuna imali.

|  |
| --- |
| **3.11 IMIXHOLWANA** |

* Yimisontwana ethi incedisane nengcamango ephambili yombhali (umxholo ongundoqo)
* Inomsebenzi obalulekileyo kuyo nayiphi idrama.
* Ixhasa /ikhulisa umxholo.
* Ixhasa umyalezo wombhali
* Ayilithathi lonke ibali njengoko umxholo usenza njalo

**Imizekelo yemixholwana efumaneka kule drama:**

* **Ngowokunyolukela imali okungenamida:**
* Oku kuvela kumlinganiswa onguNoyongo noThambolenyoka
* Ukunyokela kwabo imali kubenza bafelwe yimfesane.
* Benza nantoni na ukuze bazuze imali bengenazazela.
* **Ngokuba ubude abuphangwa:**
* UNyoka unalo ishishini lehotele kodwa ngenxa yokungxamela ubutyebi obukhawulezayo, ushishina ngeendlela ezimnyama. Ushishina ngeziyobisi ekwathengisa nangemizimba yamantombazana ukuze azuze imali eninzi.
* Oku ekugqibeleni kumfaka kwesimnyama isisele.
* **Ngowentswela-bulungisa ngakubantwana nakubantu basetyhini**
* UNyoka uxhaphaza amantombazana amancinane, awahluthe ubuntombi bawo akudikwa awathi tyaa. Oku sikuva kwincoko yooKuku nooNoyongo.
* Kwingxoxo kaSajini Gxalaba kuvakala ukuba kudala abantu basetyhini bezama ukumbambisa uNyoka, suka babe zizinto zokuhlekisa kwasemthethweni. Oko kwenze ukuba uninzi lungezi ngaphambili.
* Umthetho uyasilela ukudlala indima yawo de abantwana baziphakamele.
* **Ngowokuba ingalo yomthetho inde:**
* UNyoka uwenze amanyundululu, ebulala abantu ixesha elide, ephumelela engabanjwa. Usebenzise Amandla emali anawo. Ubabulele abantu abebezimisele ukunika ubungqina obunokumbambisa, waphumelela. Kunjalo ekugqibeleni ude wabe uyabanjwa.
* **Ngowokuba wonke umntu unokubanenxaxheba ekunyothuleni ububi entlalweni:**
* UDina yintombazana engendala kuyaphi kodwa uthe akuzimisela ukubulwa ububi obenziwa nguNyoka waphumelela.
* Ujijisana neqotha qikili elincanyiweyo elinguNyoka kodwa intliziyo yakhe nengqondo yakhe eziye zazimisela ekulweleni nabanye abantwana, imnike amandla.
* **Ngowokuba ububi obufukanyiweyo buqandusela obunye ububi:**
* UDina waziwa njengomntu obesebenza kwaNyoka ngabazali bakhe akabaxeleli ukuba umsebenzi wakhe kukuthengisa ngomzimba esenzela uNyoka ingeniso, engaxeli nokuba waqala waxhaphaza yena uNyoka.
* OoNoyongo bona kuqala baxhatshazwe ngokwendo, benziwa amaxhoba akugqiba wabaphoxa uNyoka. Abenzanga nto ngaloo nto. Basuke nabo bangamantshontsho erhamba elinguNyoka, banobungozi kwabanye abantwana. Bangcola ngokuhendela kumgibe kaNyoka bebuvuyela imali.
* **Ngowokuba ikamva lomntu lisezandleni zakhe:**
* UDina akaphelelanga bubini. Uthe akuziqonda emva kokuphoxwa nokuxhatshazwa nguNyoka, nasemva kokungcatshwa nguPhasta, wabuvuthulula ubomi bakhe. Wazama indlela yokubuyisela isidima sakhe.
* Uphele ephumelela, ngaphezulu eliqhawe elihlangula isizwe.
* Ukhulukazi (Kuku) naye uthe akumka kwaNyoka, wazifunela umsebenzi onguwo nonesidima ongenabubi wayithawutha ezibhasini.
* **Ngowokuba umanyano ngamandla:**
* UDina basebenzisene namapolisa ukuwisa uNyoka.
* UNoyongo nooNozigoci bame kunye nodina namapolisa ngokuvuma ukuba ngamangqina enkundla nto leyo yenze ukuba uNyoka abe uyabanjwa.
* **Ngowokungcatshana kwabantu basetyhini:**
* OoNoyongo ngabo abaqhatha abantwana abangamantombazana babaxokisa kanti babasa ukuba baye kuxhatshazwa, kudlalwe ngabo.
* **Ngowokuba inkxaso nothando losapho luyamakha umntu:**
* UNcaphayi ubonakele engumzali onenkathalo inqwenela impumelelo kubantwana bakhe bebonke oko kwenze ukuba azikhathaze ngoDina.
* Usapho lwakuloDina lumxhasile ngexesha asebunzimeni oko kwamnika Amandla okuzlwa nobubi namandla okuthsintsha impilo yakhe.

**Umfundi unokuza neminye imixholwana:**

Umsebenzi

1. **Qwalasela owona mxholo wale drama uze uxoxe ngokuba le mixholwana idweliswe ngentla**

**Iwuxhasa njani na owona mxholo.**

|  |
| --- |
| **3.12 UMONGO** |

* Umongo yingqokelela yazo zonke iziganeko athetha ngazo umbhali.
* Ingqokelela emfutshane yamanqaku abalulekileyo ahlalutywayo/axoxwayo ebalini.
* Iqala phaya kwimpixano okanye kwingxaki le ibekiweyo, ihambe iye kuphuma kwisisombululo sezo ngxaki.
* Amaxesha maninzi abantu bayibiza ngokuba libali.
* Izenzo ebalini zixhomekeke kubalinganiswa.
* Iinkcukacha zomongo zidibene.

|  |
| --- |
| **3.13 UMYALEZO** |

* Kubalulekile ukuba kuthi tha ukuba umbhali uthi masithini ngoku akubhalileyo.
* Mamela ukuba uthunywa ntoni.
* Impendulo mayibe sisivakalisi esipheleleyo.

**3.13.1 Ufikelela njani kumyalezo?**

* Thatha umlinganiswa ophambili- umchasi okanye umlinganiswa oyintloko.
* Mpazamo zini azenzileyo? Zalungiswa ziziphi izenzo?
* Yamkelekile impendulo yalo mbuzo eqala ngolu hlobo; “Umbhali uthi musa ukusoloko uthembe abantu basetyhini odibana nabo bumini kuba ngokwenza oko ungazibona ugaxeleka kweyona ngxaki inkulu.” Oku sikubona kuNoyongo xa erhwebesha uDina kanti uza kumxhaphazisa ngoThambolenyoka. Omnye angathi umyalezo uthi, “Kulumkele ukuthemba umntu ongamaziyo kuba ungangena kwingxaki ethile.

**3.13.2 Kungakho imfuneko yokuxhasa le mpendulo uyinikileyo:**

**Umyalezo:** Ngalinye koku kuthwa makwenziwe ngokungqamene nomxholo ongundoqo:

**Ubani unokuthi:** Umyalezo ngowokuba ukuxhatshazwa kwabantwana nabasetyhini makuliwe kunyothulwe, kungayekelwa kubenzi bobubi. [Ubani angabeka nangenye indlela]

|  |
| --- |
| **3.14 IMFUNDISO** |

Esi sisifundo osifunde wakuba ufunde eli bali okanye loo mxholwana/ wakuba ubukele izenzo ezinempumelelo okanye ezingenampumelelo zomlinganiswa othile/ izenzo neziphumo zazo kumlinganiswa othile.

* Kukho ukumelana kwimfundiso nomyalezo kodwa asiyonto inye.
* Ingabekwa ngolu hlobo:
* Ndifunde ukuba xa uye waxhatshazwa nangaluphi na uhlobo phakama ulwele amalungelo akho ukuze umenzi wobubi afumane isohlwayo/Ndifunde ukuba akulunganga ukunyolukela imali ngokugqithisileyo kuba oko kukufaka engxakini/Yeyokuba kubalulekile ukuba iintsapho zixhasane zithandane/Akulunganga ukuthabatheka nokuphaphela into yonke ebomini/ Akulunganga ukuthemba wonke umntu odibana naye. [Ubani angavela nezinye.]

|  |
| --- |
| **3.15 ULWIMI NESIMBO** |

Enye yezizathu zokufunda uncwadi kukwenza ukuba abafundi baxhinele ukusebenzisa ulwimi olukhethekileyo nolucokisekileyo, izafobe, isimboli nentsingiselo kokuza kufundwa. Oku kuquka uhlalutyo lwesimbo sokubhala.

Isimbo yindlela umbhali awubeka ngayo umcimbi wakhe phambi kwabafundi.

Ababhali banezimbo zabo zokubhala, iindlela zabo zokubhala, ezikhethekileyo kubo.

Isimbo sombhali senziwe yimiba eliqela equka:

* Ukuchongwa kwamagama.
* Ukusetyenziswa kwemifanekiso-ngqondweni.
* Ukusetyenziswa kwemiqondiso.
* Umbhali apha kweli bali usebenzise uthotho lwezafobe ukunonga ulwimi lwakhe ukuze umntu abenomfanekiso-ngqondweni walo nto kuthethwa ngayo. Ukuthatha akubeke kulo ndawo kwenzeka kuyo ibali. Uzibona nawe uyinxalenye yabalinganiswa abasencwadini. Mve xa esebenzisa uDina ukuphuhlisa isakhono sakhe sobugcisa bolwimi, uthi kuThambolenyoka ‘ …ngoku uyandibukula okwerhamba libukula inzala. Uqwela ngokuthi xa ephendula uNyoka ‘futhi usile utwezekile”. Indlela awabeka ngayo amagama idlwengula umxhelo. Uyakwazi ukusinika umfanekiso-ngqondweni wento eqhubekayo ngokuthi asebenzise inkcaza efana nale: ewarhole entloko amehlo ephunguza. Usebenzise nemiqondiso ngokuthi xa uDina esiza kwaThambolenyoka anxibe impahla emnyama, afake iintanyongo ezimnyama, athwale mnyama entloko. Oku kungumqondiso wokuba ikhona into embi/ emasikizi eza kwenzeka/ eza kwehla.
* Umbhali usebenzise **ulwimi oluchukumisayo** ukuze sizifake ezihlangiwni zikaDina, abengulo mlinganiswa simsizelayo nesimnqenelela impumelelo. Ufuna sihambe naye kweli bali. Oku ukwenza ngokuba sizive sisentlungwini akuyo uNcaphayi ngokusakhela imifanekiso-ntelekelelo evuselela imizwa yosizi: Mve xa athi, “Ndithandazela umoya wam wamkeleke kuThixo…ndithi ndakufika kwindima enoDina, asuke aphele emqaleni nkosikazi, zehle iinyembezi.”p.22. “…Le nto indibethelela esibondeni sentuthumbo yona nje qha…” Yiva uDina ebhekisa kuNyoka: “Unyaka oneenyanga ezisibhozo zonke, undiyoba apha undidlisa ityhefu, undilalisa namadoda endingawaziyo, ngoku uyandibukula okwerhamba libukula inzala yalo.”(p. 47). Oku kwenza ungumfundi wencwadi uzive umzonda uNyoka. Umbona ngokohlobo umbhali afuna umbone ngalo.
* **[Umfundi makakhangele okuninzi ngolwimi encwadini.]**

|  |
| --- |
| **3.16 ISIMO SENTLALO KUNYE NEMVELAPHI** |

* Isimo sentlalo sizoba indawo nexesha eliqhubeka ngalo ibali.
* Indawo iyazotywa icace gca. Ngamanye amaxesha icaciswa ngumbhali ngomlomo wakhe ukanti ngamanye amaxesha usebenzisa abalinganiswa.
* Izinto abazenzayo ndawonye nezinxibo ziduliswa ngabalinganiswa.
* Siphefumla umoya othile apha ebalini ngenxa yokuba ibali lisenzeka kwindawo ethile, enabantu abathile abanamasiko athile.

**Qaphela oku malunga nesimo sentlalo:**

Isimo sentlalo yindawo apho ibali lenzeka khona, ixesha elenzeka neemeko abaphila phantsi kwazo abalinganiswa. Sidula ngezinto ezenziwa ngabalinganiswa, izinxibo, inkolo yabalinganiswa ulwimi abalusebenzisayo, izinto abazixabisileyo, njalo njalo.

* **Ixesha njengesolotya lesimo sentlalo:** Ixesha lityhilwa zizinto ezenzekayo, eziqhubekayo nezisetyenziswayo ngabalinganiswa kwintlalo yabo. Izinto ezisetyenziswa ngabalinganiswa kulo mdlalo ziyangqina ukuba uqhubeka kweli xesha lokhanyo, sekungene umfutho waseNtshona.
* Ixesha kule drama lale mihla siphila kuyo yokhanyo: Imizekelo yobungqina obudiza oku ngokwasebalini:
* Imfundo sele ingenile kumzi kaNtu: Kufundiwe ngakumbi lulutsha kuba uDina Kufundiwe uDina uphumelele ibanga leshumi, uphumelele kuqeqesho waba ngumlindi wamabanjwa ePollsmoor waza watshata nokutshata.
* UDina kunye noMzunzima baya kumela isikolo sabo kukhuphiswano lwezifundo zeMathematiki nezeNzululwazi eMthatha.
* Bafumana amabhaso iikhompyutha ezimbini ezisongwayo, laptops ngesiNgesi.
* Kufundiwe kuba ekhayeni likaDina kufika iititshala zakhe (Dyalo kunye noSoka) zizoqonda ngemeko yakhe ze bacebise ukuba asiwe esibhedlele All Saints. Esikolweni uqhuba kakuhle kakhulu.
* Umnikazi hotele ongumntu omnyama
* Kuthengiswa ngemizimba kusetyenziswa iziyobisi nto leyo esele ixhaphake kakhulu kweli xesha siphila kulo.
* UDina ulaliswa esibhedlele eAll Saints ngenxa yokukhotyozwa ziziyobisi.
* UDina udluliselwa eMonti, eFrere Hospital apho aye kufunxwa khona intshongo yesiyobisi egazini
* UDina umangala emapoliseni ze asebenze nomcuphi uGxalaba wesikhululo samapolisa eNgcobo.
* Ubukho betrongo apho kuza kuvalelwa khona uThambolenyoka.
* Amapolisa abamba umnikazi hotele agwetywe iminyaka engamashumi amabini anesihlanu uThambolenyoka Molotov Ntliziyombi enkolokoloza kwesimnyama isisele.
* Kukho oPhasta, uDina ukhuleliswa nguPhasta
* Kuhanjwa ngeemoto-ukuqhuba kukaDina iBMW
* **Indawo njengesolotya lesimo sentlalo:** Yile ndawo ibali liqhubeka kuyo, isenokuba yilali, yidolophu, yifama, yilokishi, njalo njalo. Inokubizwa ngegama okanye ivele ngokuthi kukhankanywe imiba nezinto ezithile ezinjengezakhiwo, okungaphakathi kuzo, nezinto ezenziwa ngabalinganiswa, njalo njalo.
* Ibali liqhubeka ezilalini nasedolophini: Ezilalini eNgcobo kulo Dina kwilali yaseNkungwini apho uNoyongo adibana khona noDina, amlobe ngeBlack Berry
* Ibali liqhubeka edolophini eNgcobo kwihotele kaThambolenyoka. Usomashishini owaziwayo okhohlakeleyo uqesha amantombazana ukuba athengise ngomzimba ukuze yena azuze imali. Lishishini elamkela iindwendwe. Kulapho axhaphaza khona amabhinqa ngokwesondo.
* EKapa apho uDina aqeqeshelwa khona ukuba abe ngumlindi mabanjwa
* EKomani apho bathenge khona indlu uDina nomyeni wakhe uMzunzima.
* **Iimeko zentlalo abaphila phantsi kwazo abalinganiswa:**
* Abantu bakholelwa kwimali nobutyebi kwaye benza nantonina ukuzuza imali
* Abantwana benza izigqibo ngobomi babo
* Abasetyhini bangamaxhoba, abanalizwi kugonyamele amadoda.
* Nguwashiywa nowashiywa abantwana baleqa ubuqheleqhele bala maxesha
* Kusekho ukubambana Phakathi kwabacakazela uluntu nabantu [Indima yootitshala]
* **Inkolo neenkolelo**
* Abalinganiswa balandela inkolo yobukristu: UDina uyasindiswa ze athandane noPhasta.
* Abazali bakholelwa ekubeni bamele ukuthatha uxanduva ngabantwana babo
* Iintsapho zimanyene ziyathwalisana
* Abasetyhini babonwa njengezinto zokungenisela amadoda imali.

Umsebenzi

**Kule theyibhile ingezantsi dwelisa imiba engakhankanywanga ebubungqina bokuba ibali liqhubeka kula maxesha okhanyo nedandalazisa ukuba liqhubeka ezalini/edolophini**

|  |  |
| --- | --- |
| **Ubungqina bokuba liqhubela kule mihla siphila kuyo** | **Ubungqina bokuba liqhubeka ezilalini nasezidolophini** |
|  |  |
|  |  |
|  |  |
|  |  |
|  |  |
|  |  |
|  |  |

Umsebenzi

**Phendula le mibuzo ilandelayo isekwe kwisimo sentlalo:**

|  |  |
| --- | --- |
| a. | Bonisa indlela isimo sentlalo sasedolophini esincedise ngayo ukukhulisa ibali kule drama. |
| b. | Cacisa ifuthe lesimo sentlalo ekutyhileni izimo zabalinganiswa kule ncwadi. |
| c. | Ngqina ukuba isimo sentlalo sasezilalini ngeMpumelelo ukuphuhlisa umxholo wale drama. |
| d. | Chaza ukuba sizalana njani isimo sentlalo nezalathisi zaseqongeni. |

|  |
| --- |
| **3.17 ISIPHELO** |

**IDrama inganesinye sezi ziphelo zilandelayo: isiphelo esilindelekileyo okanye isiphelo esothusayo/ esingalindelekanga.**

Kule Drama ithi “Inzala YamaRhamba” isiphelo sesilindelekileyo kuba uThambolenyoka ophila ngokuxhaphaza abantu basetyhini ngokuthi abantyintye ngeziyobisi, alale nabo akugqiba anikezele ngabo kwamanye amadoda ukuba alale nabo yena afumane ingeniso, uphela ebanjwa kunjalonje ebanjiswa ngomnye wamaxhoba akhe onguDina. Kutsho kusinde abantwana abaninzi abeza kubabulalela Ikamva/ Isiphelo sesilindelekileyo kuba uNyoka uyabanjwa agwetywe batsho bafumane ukuphumla oomama kunye namantombazana amancinane.

|  |
| --- |
| **3.18 ISIGQEBELO** |

* Isenzo siphuma kwinkalo ethile ebe ingalindelekanga.
* Sisetyenziswa kakhulu kubaliso ukuphuhlisa impoxo okanye ukuhlekisa ngobutyhakala bomlinganiswa okanye ukuphuhlisa intlekele kwibalana elo. Sibonakala kwabafundayo ngokuthi isenzo somlinganiswa siphume kwinkalo ebingalindelwanga okanye intetho yomlinganiswa othile ingangqamani nesiphumo esisisenzo ngokuchaseneyo nenjongo leyo yentetho yesithethi.
  + 1. **Iindidi zesigqebelo**
* **Isigqebelo semeko:** okulindelwe kwimeko ethile akuhambi ngokwemeko leyo. Into iphuma kwinkalo ebungalindelekanga kuyo.
* **Isigqebelo sedrama:** Senzeka xa abalinganiswa benza izinto bengazi babe bona abafundi bencwadi sebetyhilelwe/ abalinganiswa banolwazi olwahlukileyo kolwabafundi / ababukeli.
* **Isigqebelo selishwa** (*fate*)**:** Sisiqhamo sokufa.
* **Isigqebelo sentetho/ samazwi:** xa umlinganiswa athetha into angathethi yona/into echasene nale ayenzayo.
* **Impoxo:** Luhlobo oluthile lwesigqebelo apho ukuncoma kusuka kube sisithuko, injongo ikholisa ukuba kukukhathaza, ukwenzela phantsi umntu othile.

Imizekelo esencwadini

* **Isigqebelo semeko:**
* NguThambolenyoka ophela engcungcuthekiswa nguDina abecinga ukuba umgqibile

ngeziyobisi. Ude aqeshe unogada ngenxa yoloyiko.

* UThambolenyoka emva kokuba ecinga ukuba ulitshabalalisile ikamva likaDina suka

waphelela ejele kwaye wagwetywa ngenxa yemigudu eyenziwe nguDina.

* UNoyongo nguye kanye ophela ejikela uThambolenyoka esebenzisana namapolisa nakuba

ebenguyena ulikholwane likaNyoka. Enguyena uzakuzela ukuba afumane amantombazana

aza kuwaxhaphaza.

[Umfundi makaphice incwadi avumbulule ezinye.]

* **Isigqebelo samazwi/sentetho:**
* Intetho kaThambolenyoka ekwiphepha-10 apho athi, “sakha ubutyebi” ibe inguye oyena mntu uzuzayo, aba abhekisa kubo ebasebenzisa esakha ngabo ubutyebi nabo.
* Kwiphepha le-10 uNoyongo uthi xa athetha noDina kwaNyoka athi, “likhaya lakho eli” atsho abe ezakweyela uDina kungabilula ukuphuma phaya ngenxa yeziyobisi. Okunye, yile ndawo iza kumtshabalalisa.
* Kwiphepha le-18, uNoyongo umbiza uDina ngo “Sana lwam” abe emvuyelele kuba emncinane, wamqhatha lula kwaye apha uzokumxhaphazisa ngamadoda amadala. Uthetha okomntu ongumzalikazi onothando kodwa ejonge ukumenzakalisa uDina ukuze yena azuze.

[Umfundi makaphice incwadi avumbulule ezinye.]

* **Isigqebelo sedrama:**
* UDina uncoma isiselo asiphiwe nguNoyongo abe engazi ukuba siyingozi yakhe kuba sigalelwe isiyobisi.
* UDina umana kubuza uhlobo lomsebenzi aze kuwenza, ucinga ukuba yingqesho yokwenyani akazi ukuba uze kwantshabalalo.
* UNyoka akazi ukuba intombi enxiba mnyama nguDina, sibe thina bafundi bebcwadi sesinalo olo lwazi.
* Akugqiba ukusayina isivumelwano uthi uNoyongo yonke into ilungile, ihlangene. UDina akazi ukuba kulungelwe uNoyongo noNyoka, hayi yena.
* UDina qho evuka enomzimba oqhokrekileyo akazi ukuba ziziyobisi aziseliswa engaqondi.

[Umfundi makaphice incwadi avumbulule ezinye.]

* **Impoxo:**
* UNozici encoma uNoyongo oza kufumana ikhomishini kuba ephumelele ukuqhatha uDina, ngendlela bona abangayicinganga. Mve xa athi, ‘Inene sakuhlamba ezantsi kwakho gqwirhakazindini”.

|  |
| --- |
| **3.19 EZINYE IZAFOBE EZIFUMANEKA KWIDRAMA** |

* **Isathaya:** Kukuvezwa kobuyatha bomntu okanye iqela elithile labantu, umzi othile iqela labantu elithile ngenjongo yokuba ziqondwe zilungiswe.
* **Umzekeliso/ Allegory:** Ibali-sifaniso elifutshane okanye ibalana elinemfundiso esingisele kwezonqulo okanye ezomphefumlo okanye kwezasezulwini njengonyana wolahleko.
* **I-Alluzini**: Usingiselo kumntu othile, isiganeko, indawo, ibinzana. Umntu osisebenzisayo.

|  |
| --- |
| **3.20 UKULANDELELANA KWEZIGANEKO EZIQHUBEKA KULE DRAMA** |

* UNoyongo urhwebesha uDina ngeselula eyi *‘Blackberry’* .
* Ukufika kukaDina ehotele kwaThambolenyoka eya kuhlangana noNoyongo malunga nomsebenzi awufumanele uDina.
* UDina uqala umsebenzi kwihotele kaThambolenyoka, amkelwe ngeziyobisi nokulala noThambolenyoka.
* Ukukhulelwa nokugxothwa kukaDina nguThambolenyoka.
* Ukusiwa kukaDina esibhedlele e*All Saints* ngutitshala uDyalo noSoka – ugqithiselwa *eFrere* eMonti – uyabelekiswa afunxwe intshongo yesiyobisi egazini.
* Ukukhulelwa kukaDina umntwana wesibini ekhuleliswa nguphasta wenkonzo ebehamba kuyo.
* Ukutyelela kukaDina kwaThambolenyoka eyokufuna ukuba ondle abantwana bakhe.
* Ukuya kumangala kukaDina esikhululweni samapolisa emangalela uThambolenyoka.
* UDina ucela uxolo kubazali bakhe.
* UDina ufumana umsebenzi wokuhlamba imoto kwaBudget eKapa.
* Kwakhona uDina ufumana umsebenzi wobudindala kwaseKapa.
* Ukutshata kukaDina noMzunzima
* Ukuhlangana kukaKuku noDina Engcobo – afumane iinkcukacha ngabasebenzi bakaNyoka.
* Ukundwendwela ihotele kaThambolenyoka enxibe ezimnyama qho ngolweziHlanu.
* Ukubhukuqa kwemoto kukaMkhefa noSdokhwe uDina abagqebhe abophule amadolo ngomgqala akugqiba abashiye apho.
* Ukuthathwa kooNozigoci baye kugcinwa eluvalelweni ngamapolisa ukuze benziwe bajikele uThambolenyoka.
* Ukubanjwa kukaNoyongo.
* Ukukhonkxwa kukaThambolenyoka nokugwetywa kwakhe.
* Ukugwetywa kwabasebenzi bakaNyoka iminyaka emihlanu exhonyiweyo bengaphandle.

Umsebenzi

**Dwelisa imigudu eyenziwe nguDina ekhokelele ekubanjweni kukaThambolenyoka, ngokulandelelana kwayo.**

|  |
| --- |
|  |
|  |
|  |
|  |
|  |
|  |
|  |

**ISAHLUKO 4: ISISHWANKATHELO SEDRAMA NGOKWEENDIMA NEMIBONISO:**

**“INZALA YAMARHAMBA” .**

**4.1 INDIMA YOKUQALA**

**Umboniso woku-1 nowesi- 2**

Umdlalo uqhubeka kwilali yaNkungwini eNgcobo, UNcaphayi ukhathazekile ngokwasemphefumlweni. Ubiza inkosikazi yakhe uMaTshezi. Ingxaki yakhe kukuba kuya kwenzeka ntoni xa enokubhubha ashiye inkosikazi yakhe nabantwana. Ikamva Labantwana ulibona njengento eyoyikekayo. Intombi yabo uDina iphulukana nengqeqesho yabazali. UZanoxolo umbona egeza kakhulu udade wabo. UDina uzivalela kwindlu yakhe enukayo kuba akayicoci. Esikolweni uphuma phambili ezifundweni ude wafumana nebhaso le *lapto*p. UDina uzivalela endlwini acofe iselula eyi Black Berry engaziwayo ukuba uyithathe phi. Ehleli nje uqondele kule selula.

Kumboniso wesibini, kusaqhuba incoko, kwaNcaphayi egumbini elikhulu kuhleli Ncaphayi, Zanoxolo kunye noMaTshezi baxukusha le meko kaDina. Indlu yakhe imdaka impahla ifumbe yonke indawo, kodwa intombi apho isisicicibala kukuzithanda. UZanoxolo uchazela abazali bakhe ukuba uDina ubephume kwindawo yokuqala elandelwa nguMzunzima kwiphondo lonke leMpuma Koloni. UNcaphayi noMatshezi bacela uZanoxolo ukuba athethe noMzunzima ave le meko kaDina. UNcaphayi uxelela uMaTshezi ukuba ubudoda abukhulelwa, kufuneka uZanoxolo alungise izinto zekhaya lakhe.

Masiphefumle Mfundi:

1. Yintoni umbhali afuna siyiqaphele malunga nesimo somlinganiswa onguNcaphayi kolu lwazi luvela kule miboniso?
2. Nika iimpawu ezimbini zesimo sikaDina ezivelayo kule miboniso.
3. Ingaba obu bukrelekrele bukaDina kukho nto iza kuvela ngabo ebalini?

**4.2 INDIMA YESIBINI**

**Umboniso 1 no 2**

Kumboniso 1 kukwaThambolenyoka edolophini eNgcobo kwihotele yakhe. UThambolenyoka ubambe intlanganiso nabafazana abahlanu abamsebenzelayo uNomhase, Noyongo, Nozici, Nozigoci kunye Kuku. Ubayalela ukuba kufuneka basebenze ngokuzimisela njengoko kunguDisemba amajoyini ebuya. Ubaxelele ukuba bakha ubutyebi kwaye ubutyebi bakhiwa ngeendlela ezininzi. UKuku ubuhlungu kuba ubuntombi bakhe bathathwa nguThambolenyoka, kuvela nabanye ukuba nabo baphathwa gadalala ngesondo nguThambolenyoka.

Kumboniso wesibini uNonyongo uzamela uThambolenyoka intombi encinci egama linguDina. Uyiloba ngeselula iBlack Berry nangomsebenzi. UNoyongo uqhatha uDina uthi kufuneka anxibe kakuhle kuba baza kufotwa emsebenzini. UNoyongo udibana noDina babe nedinga lokuba baza kudibana edolophini ngaseSpargs ngentsimbi yokuqala.

**Masiphefumle Mfundi:**

1. Liqhubeka phi ibali kule miboniso?
2. Msebenzi mni owenziwa ngaba bafazi apha kwaThambolenyoka.
3. Nguwuphi umxholwana ovelayo kule miboniso ishwankathelweyo?

**Umboniso 3 no 4**

UDina ulundwendwe lakwaThambolenyoka. UNyoka utsarhwa sisiselo uyagubhazela xa ebona uDina. Uxhuma eme ngenyawo abamkele. UNyoka ubuza ukuba ngowaphi uDina. UNyoka iyamothusa into yokuba eNkungwini kukho umntwana omhle ngolu hlobo. UNyoka uyalela uNoyongo ukuba agalelele umgubo esiselweni sakhe emva koko ambonise igumbi lokulala. Abafazi bonke beza neentombi kuba bathenjiswe ngebhonasi.

**Masiphefumle Mfundi:**

1. Loluphi uphawu olubi lwesimo sikaNoyongo oluvelayo ngokwakule miboniso?
2. Ingaba uNoyongo uwenzile lo myalelo kaNyoka uvela kwesi sicatshulwa?
3. Yintoni injongo yalo mgubo mhlophe?
4. Ngabaphi abalinganiswa abadlala indima ephambili nabadlala indima engephi asele bevelile ukuqala kundima yokuqala ukuza kuma kule yesibini?
5. Likuliphi inqanaba ibali? Xhasa impendulo yakho ngokufumaneka kwezi ndima zombini.

**Umboniso 5**

UNcaphayi uncokola nomaTshezi ngemeko kaDina osuke **walithole lerhamba**. UNcaphayi uyazisola, ubona ngathi kuho apho asilele khona ekuqeqesheni uDina. UNcaphayi ayimlalisi into kaDina ingakumbi ngoku sele uZanoxolo waya kusebenza eKapa. Eyona not ingcungcuthekisa uNcaphayi kukungalali kuka Dina ekhaya. UNcaphayi unesingqala ngendlela aziphethe ngayo uDina.

**Umboniso 6**

UDina ulundwendwe lukaNoyongo useliswa isiselo esinomgubo ze aye kulala noThambolenyoka. UDina usayina **isivumelwano** sokuba ngumsebenzi kwihotele yakwaNyoka. UNoyongo umxelela ukuba isivumelwano sesenyanga kuphela. Uza kusayina qho ngenyanga. UNyoka uyalela uNoyongo ukuba ase uDina ebharini kwicala lamanenekazi. UNoyongo uthatha uDina ayokumshiya e*Room 8*.

**Masiphefumle Mfundi:**

1. Nika intsingiselo yebinzana elibhalwe ngqindilili uze uxele ukuba lizalana njani na nesihloko.
2. Xela indawo alala kuyo uDina njengokuba engalali kokwabo.
3. Ucinga ukuba kufanelekile ukuba azisole uNcaphayi ngesimilo sikaDina? Xhasa impendulo yakho.
4. La magama abhalwe ngqindilili asisigqebelo. Cacisa ukuba asisigqebelo njani.
5. Chaza esi sivumelwano kuthethwa ngaso uze ucacise ukuba simchane njani uDina ekugqibeleni.

**Umboniso 7 no 8**

UDina ulele e*Room 8* kungena Thambolenyoka. UDina uyozoyozo utye iziyobisi. Uvuka kusasa uThambolenyoka amshiye eroom 8 elele obentlombe. UDina unconywa ubuhle nokumila ze abe lixhoba likaThambolenyoka axhatshazwe ngesondo. UNoyongo uthumela *iroom service* kwaroom 8 ukuba iyokufaka iziselo. UNoyongo unikwa ikomishini ngokuza noDina amthembise ngomsebenzi kanti ubulala Ikamva lakhe. UNomhase ukhathazekile yile mpatho gadalala yenziwa nguNoyongo noThambolenyokakubantwana babantu.

**Kumboniso 9 no 10**.

UThambolenyoka uphathele uDina ipizza. UDina akakhululekanga unentloni. UNyoka umenzela isiselo xe agalele umgubo wesiyobisi. UDina uyimvuzemvuze ukhala ngobhutiza. UDina uba lixhoba likaNyoka. Balala imini yonke yangecawe. Unyoka akafuni kuphazamiswa. UNomhase ukhathazekile yimpatho gadalala eyenziwa nguNyoka kubantwana babantu. UNyoka uncoma uNoyongo ngokumphathela uDina. UNoyongo ufumana ikhomishini yakhe wongezwe ngamashumi amahlanu eeRandi. UDina uqhelaniswa nomsebenzi. Isimilo sikaDina siya silahleka. **Akabacingi nokubacinga abazali bakhe.**

**Masiphefumle Mfundi:**

1. Yinyani okanye bubuxoki. Ngowokuqala uDina ukulala kweli gumbi i*Room* 8. Xhasa impendulo yakho.
2. Ngubani umntu oncoma ubuhle nokumila kukaDina encwadini?
3. Xela udidi lozobo oluvezwa yinkcaza ekrwelelwe umgca ngaphantsi.
4. Kukuthini ukuba yimvuzemvuze?
5. Ngubani umntu okhe wabuqaphela obu bumvuzemvuze bukaDina kokwabo?
6. Inkcaza ebhalwe ngqindilili ibubungqina bokuzalisekiseka kwamazwi kaNoyongo. Waxele.

**4.3 NDIMA YESITHATHU**

**Umboniso 1 no 2,3**

Sekuphele unyaka uDina esebenza kwaThambolenyoka, uNoyongo uchazela uThambolenyoka ukuba uDina ukhulelwe. Uyagxothwa uDina nguThambolenyoka. KwaNcaphayi kufika iititshala zika Dina uDyalo noSoka. UDyalo wothuswa kukubona imeko kaDina. Kuphantse kuwe ikomityi. UMaTshezi uchazela ootitshala ukuba uDina wayeziswe nguNoyongo. USoka ubachazela ukuba **lithole lerhamba uNoyongo**. UDina ungeniswa esibhedlele e- All Saints apho kufunyaniswe ukuba ukhotyozwe kakhulu ziziyobisi. Ugqithiselwa eMonti, eFrere Hospital apho ayokufunxwa khona intshongo yeiyobisi egazini. UDina uhamba icawa yosindiso, uthandana nophasta ze akhulelwe. Umntwana akwaziwa noba nokuba liGhana, Nyasa okanye Swayile kuba umnyama thsu, oku komva wehashe. EKapa kwaLanga uMacebo noZanoxolo bazonwabele, uZanoxolo ufika neendaba ezimbi zikaDina okhotyozwe ziziyobisi.

**Umboniso 4, 5 &6**

UDina ucela ukubonana noThambolenyoka. UNoyongo uthetha ngokugeza kuka Dina, umbona njengendladiya yendlavini. UDina yena ubiza uNoyongo ngethole likaNobiya. UDina uthuka uNyoka.UNyoka ubiza isetyhurithi ukuba sikhuphe uDina. UNyoka wonda ngoNoyongo. Uya esikhululweni samapolisa umangalela uThambolenyoka. Ungena esisifu ngumsindo. Uthunyelwa kuSajini Gxalaba omcebise ukuba mabavule idokethi. UGxalaba uchazela uDina ukuba bathi besaza kulixoxa ityala suka aduke ummangali, kwaye uNyoka unoompondozihlanjiwe zamagqwetha. Ngusomashishini omkhulu ophume izandla. Imenzela umsindo loo nkcaza uDina, esithi: “Esam isifundo ndisifundile. Kodwa! UNyoka noNoyongo baza kusifunda esabo. Ndifung’ooTolo.”

KwaNcaphayi uDina ucela uxolo kubazali bakhe. Uthi egqiba abe sele eyingxididi. Uthuthuzela nguMaTshezi. Uyaxolelwa. UDina ucela ukuya kusebenza kwaBudget nakwaAvis eKapa apho aza kusebenza umsebenzi wokuhlamba imoto. UDina uthembisa ukuziqhuba izifundo zakhe bucala.

**Masiphefumle Mfundi:**

1. Xela ukuba sibenasiphumo sini isehlo sokukhulelwa kukaDina?
2. Esi siphumo usixele ku-(i)siliqhubele phambili njani ibali?
3. Xela ukuba ibali likweliphi inqanaba lesakhiwo sebali. Xhasa impendulo yakho.
4. Kule miboniso kutyhileke ngakumbi izimo zabalinganiswa. Chaza okuvelileyo ngesimo sikaNyoka, esikaNoyongo nesikaDina.
5. Phawula ngokuchaneka kwamazwi kaSoka abhalwe ngqindilili malunga noNoyongo.
6. Luncedo luni oluze nootitshala kwaNcaphayi.
7. USoka noDyalo ngabalinganiswa (abangabamelintlobo/abangoovalithuba). Xhasa impendulo yakho.
8. Uze kwenza ntoni uDina kwaNyoka ngale mini?
9. Xela isganeko esilandela ukuthukwa kukaDina kwaNyoka ngale mini?
10. Ngqina ubunyani bala mazwi akrwelelwe umgca ngaphantsi ngokwaaencwadini.
11. Ingaba isifungo esenziwa ngudina kwesi sishwankathelo ngoNoyongo noNyoka sifezekisekile? Cacisa.

**4.4 INDIMA YESINE**

**Umboniso woku-1 nowesi-2**

UDina uxelela uMacebo onguyisemncinci noZanoxolo ukuba ufumene umsebenzi wokubangumlindi wamabanjwa kwintolongo enkulu yaseKapa, iPollsmoor. UZanoxolo uyamoyikisela udadewabo kuba esithi buninzi ubundlobongela ezintolongweni. UDina akanangxaki kuba esithi akuyi kumnceda nto ukoyika kuba unomthwalo wabantwana ababini ufuna umsebenzi ohlawulayo, kwaye nomama wakhe akasosimakade kokwabo. UMacebo uyamkhuthaza uDina kuba ebehleli engayithandi into yomsebenzi ebewenza wokuhlamba iimoto zabelungu. UZanoxolo uthi uDina makambulele uThixo kuba asinguye wonke umntu olifumanayo ithuba lesibini ebomini kwaye angalibali apho asuka khona. UZanoxolo uxelela uMacebo ukuba uza kugoduka kwiholide ezayo.

UZanoxolo ukowabo, uMaTshezi akaziva mnandi ngokuba iholide kaZanoxolo ifikelela ekupheleni. UZanoxolo ubalisela uMaTshezi ngomsebenzi ofunyenwe nguDina ePollsmoor. Kwakhona umxelela ngokubuyelana kukaDina noMzunzima esithi bahlala kunye uDina ukhulelwe kwaye bazibile baya kutshata kwaMantyi. Uhambisa athi uzimisele ukuza kuzazisa ngeeholide zehlobo aze kucela ubuhlobo. UMaTshezi ziyamothusa ezi ndaba akafuni nokuba uNcaphayi azive, eyona nto imothusa kakhulu nemenzela inkxalabo ngunina kaMzunzima uMazila kuba esithi akafuni nokuva ngabantwana bakhe, ababo ubabiza ngokuba bangamathole oonomokhwe. UMaTshezi usenalo nexhala lokuba uDina angabanokuphazamiseka engqondweni ngenxa yobunzima agqithe kubo ebomini, uZanoxolo naye uyamngqinela ukuba anganengqumbo enokumsokolisa kodwa ethembisa ukuba umbeke esweni. Bagqiba kwelokuthemba uThixo ngemeko kaDina.

**Masiphefumle Mfundi:**

1. Ingaba yaba linyathelo elihle elokuya kukaDina eKapa? Xhasa impendulo yakho.
2. UZanoxolo udlale indima ekutshintsheni kobomi bukaDina. Ngqina oku ngokwasencwadini.
3. Nika iimpawu ezinqwenelayo zesimo sikaDina kule drama.
4. Ucinga ukuba yintoni injongo yombhali ngalo mlinganiswa unguDina kule drama.

**4.5 INDIMA YESIHLANU**

**Umboniso 1 & 2**:

UDina noMzunzima babuyile eKapa bathenga umzi omkhulu kufutshane nedolophu iKomani. UDina utyelele Engcobo ngethamsanqa udibana noKuku. Bayancokola, uDina ubalisa ibali lakhe ukusukela mhla wagxothwa nguNyoka ukuya kuthi ga kule ndawo akuyo ngoku, uKuku akakwazi kuzibamba uyalila libali likaDina. UKuku ubalisa elakhe ibali lokuphathwa kakubi nguNoyongo emmangalela kuNyoka esithi ugxuphuleka kwizinto ezingamfuniyo, ethukwa nguNyoka ekhala ngezukuva levila elihleli phezu kwesinqe endaweni yokusebenza. Waphela ehlasela uNyoka ngebhotile entloko wamenzakalisa wamshiya nenkenkebula yeduma. Wagxothwa. UDina umangaliswa kukuba esithi akazange amangalelwe kuba uNyoka akafuni kwapolisa libeka umcondo kwihotele yakhe. Ngeli xesha babaliselanayo bobabini banesingqala ingakumbi uDina, ubindekile uneengcinga ezinzulu. UKuku yena sele ephila ngokuba yithawutha ezibhasini. UDina ufumana zonke iinkcukacha malunga nemeko yakwaThambolenyoka. Kusasetyenzwa ngolwa hlobo wayemke kusetyenzwa ngalo. Ucokisa kuKuku malunga neendawo abahlala kuzo uNoyongo, uNomhase, uNozigoci noNozici. UDina ugqibela efunga esithi, “...kuza kwaziwana.” Ukwahlukana kwakhe noKuku uthenga incula ebude bungama-30 eesentimitha kwivenkile yakwaWilkinson eKomani.

UDina noZanoxolo basekhayeni labo, uZanoxolo wothuswe kukubona incula emotweni kaDina. Uthetha noDina emcenga ukuba nokuba ukhathazwe yintoni na angakhe alinge athabathele umthetho ezandleni zakhe. Uthi uyayiqonda into yokuba ujamelene nobunzima bemeko yakhe yokukhula, uyamcenga ephindaphinda into yokuba angathatheli umthetho ezandleni zakhe kuba ingalo yomthetho inde. UDina uwacinge nzulu amazwi omnakwabo, waphela sele esiya esikhululweni samapolisa esiya kudlana indlebe noSajini Gxalaba.

**Masiphefumle Mfundi:**

1. Thelekisa isimo sikaKuku nesikaDina kule drama.
2. Nika zibembini izinto ezinokufundwa kwisimo somlinganiswa onguNoyongo.
3. Xela ukuba luvele xa kutheni Ulwazi lokuba uNozici akanabani.
4. Ungathi yintoni injongo yokuba olu lwazi luvele ngaye?
5. Nika ubungqina obusencwadini obubonakalisa ukuba uSajini Gxalaba unobulumko obufanele umsebenzi wakhe.
6. Zityhila ntoni ngomthetho izizathu ezibekwa nguGxalaba zokungabanjwa kukaNyoka?

**Umboniso 3 & 4**:

UThambolenyoka uthetha noNoyongo, uNozici, uNozigoci noNomhase ngenenekazi elingamonwabisiyo aliqaphelayo elihlela lodwa kwibhari yamanenenkazi elinxiba impahla emnyama yesikhumba, lithwale ibhandana emnyama, lifake iintanyongo ezimnyama, linxibe neebhutsi zokuqhuba izithuthuthu. Uyabathuka kuba bonke bengakhange baliqaphele elo nenekazi akholelwa ukuba linento eliyimithiyo. UNyoka ubaxelela ukuba sele inguLwesihlanu wesithathu eli nenekazi libakhona kula bhari, linxiba ngohlobo olunye, lihlala kwindawo enye lingathethi namntu kwaye lisela amanzi e*VALPRE* aliseli tywala. Uthi kubo mabacuphe ukuba **lingubani, lisuka phi, lize ngabuni kwakhe**. Nangona exhalabile uNyoka isimo sakhe sona sisenjalo, ubuza uNoyongo ukuba umlungisele na umntwana aza kulala naye, UNoyongo wenze njalo. Akayekanga ke ukubiza ikhomishini yakhe nathenjiswa ukuba uya kuyifumana ngemini elandelayo kuba engekayazi naloo nto ayibekelweyo e*Room* 8 ukuba injani.

KungoMgqibelo kwaThambolenyoka uNozigoci ufika nendaba zokuba uNozici ugetyengiwe ngencula ngexesha yena ebelele kwaMhlatyana, akanazinkcukacha zibhekephi ngokwenzekileyo uthetha into ayixelelwe ngamapolisa. UNyoka ucatshukiswa kukuba uNoyongo engazi ukuba belisele limkile na inenekazi elinxiba mnyama ngoko bebegoduka ngezolo. Etyhola ngelithi boyisiwe kukulolusa ngoku kugetyengwe uNozici.

**Masiphefumle Mfundi:**

1. Yintoni le yenza ukuba uNyoka axhalabe ngeli nenekazi?
2. Phendula imibuzo ebhalwe ngqindilili afuna uNyoka iphandwe ngoooNoyongo.
3. Loluphi uhlobo lwesigebelo olu luqulethwe yile mibuzo kuthethwa ngayo kumbuzo -ii? Xhasa impendulo yakho.
4. Phawula ngoku kugetyengwa kwabasebenzi bakwaNyoka.
5. Ucinga ukuba kutheni kusithiwa babulawa ngencula nje.
6. Ufuna sicinge ntoni umbhali ngokwenza ukuba kuthiwe babulelwe ngencula?

**Umboniso 5 & 6**:

Inenekazi elinxiba impahla emnyama liphinde lafika, uNoyongo, uNozigoci noNomhase balibuza ukuba lingubani aliphenduli, balicela ukuba likhulule intanyongo zalo, aliphenduli kwakhona. Bazibona ububhanxa ngokwenza loo nto bathi uNyoka makayenze ngokwakhe. UNyoka ufika namadoda amabini angaziwayo uthetha nawo into engaviwayo aphume nawo aye kwigumbi lokuhlala. La madoda nguSdokhwe noMkhefa uwaxelela ukuba mabajonge la mntwana ungqongwe ngooNoyongo nguye lo abafunele yena ukuba mabajonge inqwelo-mafutha ahamba ngayo, igama lakhe nalapho ahlala khona. Bathe xa bayayo ukuya kulalela uDina ngaphandle kwehotele wabe ephuma esiya kungena kwinqwelo-mafutha yakhe. Bathe xa bathi bayalandela wabe emkile uDina ngeBMW bafa namthanyana. Udanile uNyoka wathi baya kuphinda bamlalele kwiveki elandelayo.

Ngosuku olulandelayo, ngoMgqibelo kusa kugetyengwe uNozigoci ngendlela efanayo nale bekugetyengwe ngayo uNozici. UNyoka unomsindo, ubaxelela ukuba ebethe mabagade la mntwana wempahla emnyama kuba bayaphela. Bonke banxunguphele betyhola uNyoka ngelithi akabamameli usuke abawhahwe. UNoyongo uthi makawasuse amehlo akhe kumntwana wempahla emnyama awajongise kuKuku kuba mhla wabetha uNyoka ngebhotile wabafungela xa akhutshwa yisetyhurithi esithi uya kuze abafumane bonke ngabanye ngabanye. UNyoka akayiva kakuhle ekaKuku uqinisekile ukuba ngumntwana wempahla emnyama lo unento yokwenza nokubulawa kwabo. Unayo nendawana yokuthi ingathi uyabunakana ubuso bakhe ngathi ngumntu awakhe wambona. Akafuni nokuyiva neyokufaka amapolisa ezingxakini zakhe. Ugqiba kwelokuba uza kuyilungisa le nto yale ntombazana, uSdokhwe noMkhefa baza kufika bamncedise.

**Masiphefumle Mfundi:**

1. Nika udidi lwesigqebelo esivelayo kwesi sicatshulwa/shwankathelo.
2. Nguwuphi umxholwana oqulethwe koku kuvela apha kwesi sicatshulwa. Xhasa impendulo yakho.
3. Loluphi uphawu lukaNyoka oluvelayo njengomlinganiswa oyintloko kwesi sicatshulwa?
4. Loluphi uphawu oluvelayo oluxhasa uDina njengomchasi kwesi sicatshulwa?
5. Sicatshulwe kweliphi inqanaba lesakhiwo sebali isicatshulwa esi/isishwankathelo? Xhasa impendulo yakho.

**Umboniso 7 & 8**:

NgulwesiHlanu olandelayo, inenekazi lempahla emnyama sele lifikile. Lenze into elingazange layeza lithenge utywala i*KWV 10 YEAR OLD* nenkonkxaye*Coca cola.* Iyamxhalabisa loo nto uNyoka kodwa esithi nokuba ithetha ntoni na uSdokhwe noMkhefa baza kuyilungisa. Usaqhubeka nesimo sakhe akalibali ukubuza kuNoyongo ukuba umlungiselele na into yakhe e*Room* 8. Uthi kooNoyongo ze bagoduke kwangoko. Uye kumkroba ngokwakhe uDina uNyoka wathi akumbona lwangongoza uvalo wabe enganxibanga nezo ndondo zakhe zesiqhelo amehlo akhe ahlabana ngqo nakaNyoka. Bayafika ooSdokhwe bezithembile uNyoka uthi mabathathe eyakhe imoto kuba abanakuze bayifumane iBMW beyileqa ngeTOYOTA. Bathe xa baphumayo wabe uDina ethenga eyesine ithothi yebranti. Wabe sele ekhawuleza ephuma, bamleqile njengesiqhelo. Ngelishwa labo uSdokhwe woyiswe lidolo elijika ngokukhawuleza kuloo ndlela besabekeke emva koDina yaphumela ngaphandle komgaqo imto yabhukuqa yabatyekeza. UDina ujike kwangoko wababona bepenapena wakhupha umgqala wabophula amadolo wabashiya.

Ngemini elandelayo, ngoMgqibelo uNoyongo ufika neendaba zokuba kugetyengwe uNomhase kwangendlela efanayo naleyo kaNozici noNozigoci. UNyoka ukhulula uNoyongo ukuba agoduke kwangethuba esithi makayiyekele kuye yonke le ngxaki uza kuyilungisa. UNoyongo uyabanjwa ngamapolisa esesendleleni egodukayo njalo. Ngale mini uNyoka uthembe uMtshizana osuka eMthatha emfunela ukuba amgade.

**Masiphefumle Mfundi:**

1. Wakuba ufunde ibali lonke. Ingaba umbhali uphumelele ekubazobeni babenamandla abulingana uDina noThambolenyoka.
2. Ucinga ukuba umbhali uveza ntoni ngabasetyhini ngalo mlinganiswa unguDina? Xhasa impendulo yakho.
3. Ingaba sifanelekile isiphelo sale drama? Xhasa impendulo yakho ngeengongoma ezimbini.
4. Ngqina ngeengongoma ezintathu ukuba le drama iyintlekele-siyolisi.
5. Nika imbono yombhali wale drama malunga nabantu abangamadoda.

**4.6 INDIMA YESITHANDATHU**

**Umboniso woku-1 nowesi-2**

Esikhululweni samapolisa uNoyongo woyikiswa ngokubulawa nguNyoka kuba befuna ukuba atwele yonke into ayaziyo ngoNyoka. Ukhunjuzwa ngokubulawa koogxa bakhe ebesebenza nabo kwaNyoka betyhola uNyoka ukuba babulawa nguye kuba besithi uthi bazi into eninzi ngaye ngako ke bayingozi njengoko amapolisa emphanda efuna ukumbamba. Ulahla umkhondo ngokuthi kubo babulawa yila ntombi yempahla emnyama. Uthenjiswa ukuba ukhuselekile into nje ayifunayo amapolisa kuye kukuba abelingqina axele konke ngoshishino likaNyoka. Uxelelwa ukuba uza kubanamangqina anguDina Mkhonto noKuku Masoma. Ngenene ubanjiwe uThambolenyoka. Ngemini yokuvela kwakhe enkundleni kungena namanye amangqina othuse abantu anguNozici, uNozigoci kunye noNomhase. UThambolenyoka Molotov Ntliziyombi ugwetywa iminyaka engamashumi amabini anesihlanu (25) enkolo-nkoloza kwesimnyama isisele.

Esikhululweni samapolisa uSajini Mbotoloshi uncoma uSajini Gxalaba ukuba uyingcungela yomcuphi ngokuthi akwazi ukubamba uThambolenyoka. UGxalaba yena uthi eyona ngcungela nguDina, abe esithi yena licebo likaThixo kuba yena ebesele ethenge incula eza kumbulala ngezandla uNyoka koko uThixo waliphanzisa elo cebo ngokuthi incula leyo ibhaqwe nguZanoxolo. Wamkhalimela ngelithi angathatheli umthetho ezandleni zakhe kanti ke kuza kuvela icebo likaThixo. Uthi bagqiba noSajini Gxalaba kwelokuba bababambe nganye nganye babavalele badumise ukuba bababhaqe bebulewe, barhangqe loo ndawo bathi bababhaqe kuyo babe bengqengise unodoli bemogqume ngelaphu eliluhlaza okwesibhakabhaka. Bakugqiba bangavumeli mntu usondelayo, babize imoto yokulayisha izidumbu, batsho belayisha unodoli wabo evenini. Ngaloo ndlela bebehlwayela umoya woloyiko nowonxunguphalo kuNyoka noNoyongo kuba befuna babephakuphaku ukuze umsebenzi wabo ubelula. Abasebenzi bakaThambolenyoka bajike bangamangqina enkundla babunika bonke ubungqina obuqamangela uNyoka, bona babonelelwa ngokugwetywa nje iminyaka emihlanu exhonyiweyo bengaphandle.

**Masiphefumle Mfundi**

1. Bonisa indlela isihloko sale drama esingqamana ngayo nomxholo wayo ongundoqo wokuxhatshazwa kwabantwana nabasetyhini ngokwenziwa izinto zokungenisa imali.
2. Xoxa ngendlela isihloko sale drama esingqamana ngayo naba balinganiswa:
3. UThambolenyoka
4. Unoyongo

**IINCWADI EZISETYENZISIWEYO**

1. Department of Basic education (2011); *Inkcazelo yePolisi yeSizwe yeKharityhulam nokuHlola*, (Government printing works, Pretoria.)
2. Department of Basic Education, (2017). *Imigaqo yokuhlola* (Exam Guidelines). (Pretoria)
3. Satyo, S.C. (1991), *Uphengululo lwesiXhosa;* Kagiso Publishers: Pretoria.
4. Satyo, S.C, *Igrama noncwadi lwesiXhosa ibanga lesi-9,* 1st Edition Via Afrika.
5. Gebeda, C.Z. & Mbadi, L.M. 1(978), *Isisele;* Lovedale Press. Alice.
6. Mlokothi M. (2015) Inzala YamaRhamba; Maskew Miller Longman.
7. Mtuze, P.T, Nkonto B.M, Mini, B.M, Putu B.D & Tshabe S.L.(1987), iSIxHOSA Sezikhuthali; Ibanga 8.
8. Uvimba woncwadi wabaCebisi besiXhosa nootitshala, (2019); Iphondo leMpuma Koloni.
9. Uvimba woncwadi wabaCebisi besiXhosa nootitshala, (2019); Iphondo leNtshona Koloni.
10. Uvimba ka Dr NP.Jaxa, Umcebisi wesiXhosa, Chris Hani West District ;Eastern Cape;
11. Uvimba ka KN Mbena-Bilatyi, Umcebisi wesiXhosa, Sara Baartman District ;Eastern Cape
12. Amaphepha eemviwo eminyaka edlulileyo, Department of Basic; Pretoria.

**ABATHABATHE INXAXHEBA EKUDIBANISENI ULWAZI** :

1. Ms NP James: Umcebisi wesifundo sesixhosa- Chris Hani West–(Inxuba Yethemba)
2. Ms N Mbhiyozo: Umcebisi wesifundo sesixhosa-Alfred Nzo West-(Mount Frere)
3. Ms PC Somkebe: Umcebisi wesifundo sesixhosa-Chris hani west-(Komani)

**UKUHLELWA NOKUQINISEKISWA KOLWAZI**: NguDr NP Jaxa-Umcebisi wesifundo sesiXhosa-Chris Hani West (Cacadu)

**YAQOQWA NGU NT MKHUTSHULWA**: Umcwangcisi wesifundo kwiPhondo leMpuma Koloni